1Quia jo' tyee na cwiluiitquieñe tax'eeⁿ nnom Esteban, matsoom: —¿Aa mayuu' na ljo' tsu'? 2T'o̱ Esteban matsoom: —'O ta na cwiluiitquiendyo' ñequio 'o nn'aⁿya, candye'yo' ñ'oom na nntsjo̱o̱. Nquii Taya Ty'o̱o̱ts'om na jeeⁿ t'maⁿ cwiluiiñê, jom seica'mo̱ⁿñê nnom welooya Abraham quia na tyom'aaⁿ tsaⁿ'ñeeⁿ ndyuaa Mesopotamia cwii tjo̱o̱cheⁿ na nnc'oom tsjoom Harán. 3Tsoom nnom: "Calui' ñjaaⁿñe ndyuaa tsjom'. Ca'ndii' nn'aⁿ', cja' ndyuaa yuu na m'mo̱o̱ⁿya njom'." 4Quia jo' jlueeⁿ'eⁿ ndyuaa tsjom'm, ndyuaa Caldea. Tjaaⁿ ndyuaa Harán, tyom'aaⁿñê jo' jo'. Ndo' jnda̱ na tue' tsotyeeⁿ, jndyoñ'oom Ty'o̱o̱ts'om jom ndyuaameiiⁿ yuu na m'aⁿ'yo' je'. 5Sa̱a̱ tînquiaa Ty'o̱o̱ts'om na nnaaⁿ'aⁿ ndyuaameiiⁿñe meiⁿ cwe' yuu na nncwintyjeeⁿ'eⁿ. Sa̱a̱ tyeⁿ 'ndii Ty'o̱o̱ts'om ñ'oom nnoom na maxjeⁿ nnaaⁿ'aⁿ ndyuaameiiⁿ. Nncuaana' cwentaa nn'aⁿ na nluiindyena tsjaaⁿ 'naaⁿ' jom xeⁿ jnda̱ tueeⁿ'eⁿ meiiⁿ xjeⁿ'ñeeⁿ tjaa'naⁿ ntseinaaⁿ. 6Tso Ty'o̱o̱ts'om na joo nn'aⁿ na nluiindyena tsjaaⁿ 'naaⁿ' Abraham cwiicheⁿ ndyuaa na nnc'omna na nchii ndyuaana. Tyeⁿ nndye'ntjomna nda̱a̱ nn'aⁿ ndyuaa'ñeeⁿ ndo' wi' nntjoomna nl'a naⁿ'ñeeⁿ cwii ñequiee siaⁿnto ntyu. 7Ndo' tso Ty'o̱o̱ts'om nnoom: "Ja nncu'xa̱ⁿ nn'aⁿ ndyuaa'ñeeⁿ yuu na nndye'ntjomtyeⁿ nn'aⁿ na nluiindyena tsjaaⁿ 'naⁿ' na wjaawicantyjoo', jnda̱ chii nlui'na jo' jo'. Tyuaawaañe nnc'omna nlat'maaⁿ'ndyena ja." 8Tqueⁿtyeⁿ Ty'o̱o̱ts'om ñ'oom nnom Abraham na cats'aaⁿ 'naaⁿ tjaaⁿ' yu'ndaa na nluiiñe na tsaⁿs'a. Jo' chii quia na tuiiñe jnaaⁿ Isaac, s'aaⁿ na ljo' juu jnda̱ na jnda̱a̱' ñeeⁿ xuee na tuiiñe. Majo'ti s'aa Isaac ñequio jnaaⁿ Jacob. Ndo' Jacob ñecwii xjeⁿ s'aaⁿ ñequio canchoo'we ntseinaaⁿ na yonom, nn'aⁿ na cwiluiindye weloo jaa na canchoo'we ntmaaⁿ' nn'aⁿ Israel. 9'Sa̱a̱ joo ntseinda Jacob, jo' welooya na ñet'om teiyo, jeeⁿ ta̱a̱' n'omna tyjeena José. Nda̱a̱na jom nda̱a̱ nn'aⁿ na ty'eñ'om jom ndyuaa Egipto. Sa̱a̱ Ty'o̱o̱ts'om tyom'aaⁿ ñ'eⁿñê ndyuaa'ñeeⁿ. 10Seicandyaañe jom naquii' cha'tso nawi' na tyotjoom. Tquiaa na jndo̱' ts'oom ndo' s'aa na neiiⁿ' ts'om Faraón jom. Faraón'ñeeⁿ cwiluiiñê tsaⁿmaⁿts'iaaⁿ t'maⁿ ndyuaa Egipto, ndo' jom ty'ioom ts'iaaⁿ José na catsa̱'ntjom tsaⁿ'ñeeⁿ cha'waa ndyuaa Egipto hasta mati catsa̱'ntjom naquii' wats'iaaⁿ 'naaⁿ'aⁿ. 11'Xjeⁿ'ñeeⁿ jnaⁿna' na jndyo cwii jndo' t'maⁿ cha'waa ndyuaa Egipto ñequio ndyuaa Canaán. T'maⁿ nawi' tyotjoom nn'aⁿ. Ndo' welooya taticaliuna ljo' na nlcwa'na. 12Sa̱a̱ jnda̱ na jndii Jacob na niom nantquie ndyuaa Egipto, jñoom ntseinaaⁿ welooya najndyee ty'ena jo' jo'. 13Jnda̱ chii ty'ennda'na na jnda̱ we. Jo' na secaño̱o̱ⁿ José na tyjeena jom. Ndo' tsaⁿmaⁿts'iaaⁿ t'maⁿ'ñeeⁿ tajnaⁿ'aⁿ na nn'aaⁿ' José naⁿ'ñeeⁿ. 14Nda̱nquia seijndaa'ñe José na quiona ñequio tsotyena Jacob ñequio cha'tso nn'aⁿ w'aana. Joona jnda̱a̱' ndyeen'aaⁿ nchoo' qui nchoo' 'omndyena. 15Quia jo' tja Jacob ndyuaa Egipto. Jo' jo' m'aaⁿ ndo' tueeⁿ'eⁿ ndo' mati jo' jo' tja̱ ntseinaaⁿ, joo welooya na ñet'om teiyo. 16Jnda̱ chii ty'eñ'omlcwe' ntseinda Jacob sei'ts'o 'naaⁿ'aⁿ tsjoom Siquem ndyuaa yuu na jnaⁿna. Jo' jo' tjacant'iuu'ñê naquii' tsei'tsuaa na seijnda Abraham ñequio s'om xuee nda̱a̱ ntseinda Hamor. 17Tsoti Esteban: —Welooya nn'aⁿ Israel na ñet'om teiyo, tyom'aⁿtina ndyuaa Egipto. Ndo' yocheⁿ na tjatseicanda̱a̱'ñena' ñ'oom na tso Ty'o̱o̱ts'om nnom Abraham na nnts'aaⁿ, yacheⁿ tjawijndyendyena. 18Jndye nn'aⁿ ñet'om ts'iaaⁿ t'maⁿ ndyuaa Egipto. Ndo' tuee'ntyjo̱ na tjaquiee' cwii ts'aⁿ ts'iaaⁿ'ñeeⁿ na ticaljeii cantyja 'naaⁿ' ts'oo José. 19Cwajndii s'aaⁿ. Tco'weeⁿ'eⁿ welooya. Sa̱'ntjoom na ca'ndyetona yo'ndaa ndana na cwjeto. 20Joo ncuee'ñeeⁿ tuiiñe Moisés. Tjawee' ts'om Ty'o̱o̱ts'om yu'ndaa. Tyom'aaⁿñê waa' tsotyeeⁿ cha'na ndyee chi' na teix'eetina jom. 21Jnda̱ chii 'ndyena jom na cueeⁿ'eⁿ sa̱a̱ majuuto yuscu jnda tsaⁿmaⁿts'iaaⁿ t'maⁿ'ñeeⁿ ljeii jom. S'aa cha'na jnda jom. 22Jo' chii tyotsei'naⁿ'aⁿ cha'tso na jndo̱' n'om nn'aⁿ ndyuaa Egipto. T'oom na jndo̱' ts'oom na tyotseineiiⁿ ndo' na tyoch'eeⁿ. 23'Ndo' Moisés, quia na tuee' cha'na wen'aaⁿ choom'm s'aana' ts'oom na ñe'cjaacanoom'm nn'aⁿ tsjaaⁿ na tuiiñê ntseindacantyjo Israel. 24Tjaaⁿ ndo' nty'iaaⁿ'aⁿ na maco'wi' cwii ts'aⁿ Egipto cwii ts'aⁿ tsjaaⁿ na tuiiñê. Jo' chii tjacwañom'm tsaⁿ'ñeeⁿ. Tjeii'ñê juu nawi' na matjom. Seicueⁿ'eⁿ ts'aⁿ Egipto. 25Ee seitioom na nla'no̱ⁿ' nn'aaⁿ'aⁿ nn'aⁿ Israel na Ty'o̱o̱ts'om nntseicandyaañe joona ñequio l'o̱ jom, sa̱a̱ tîcala'no̱ⁿ'na. 26Ndo' cwiicheⁿ xuee ljeiiⁿ we nn'aⁿ Israel na cwilantja'ndye. Ndo' na l'ue ts'oom na caljoyaandyena, jo' chii tsoom nda̱a̱na: "'O re mann'aaⁿndyo'. ¿Chiuu na cwilantja'ndyo'?" 27Quia jo' juu ts'aⁿ na mal'ue tia' ñ'eⁿ x'iaa', ntqueeⁿ Moisés. Matsoom nnom: "¿'Ñeeⁿ juu tqueⁿ 'u na nntsa̱'ntjom' jâ, ndo' na nncu'xeⁿ' jâ? 28¿Aa ñe'catseicue' ja, cha'na seicue' ts'aⁿ Egipto wja?" 29Jnda̱ na jndii Moisés ñ'oomwaa', jleinoom. Tjaaⁿ ndyuaa Madián. Mana ljoo'ñeyaaⁿ jo' jo'. Ndo' jo' jo' tocoom, tuiindye we ntseinaaⁿ naⁿnom. 30'Quia na jnda̱ teinom wen'aaⁿ ntyu na m'aaⁿ jo' jo' seijomna' na m'aaⁿ cwii joo quii' jnda̱a̱ na nndyoo' sjo̱ Sinaí ndo' teitquioo'ñe cwii ángel nnoom naquii' ntsaachom na cwico tsa' ts'o̱o̱ n'ioom. 31T'maⁿ seitsaⁿ'na' jom na nty'iaaⁿ'aⁿ na ljo'. Ndo' seicandyoo'ñê na nnty'iaa'yaaⁿ ndo' jñeeⁿ na matseineiⁿ Ta Ty'o̱o̱ts'om. 32Matso: "Ja cwiluiindyo̱ Ty'o̱o̱ts'om cwentaa' welo' Abraham tsaⁿ na ñet'oom teiyoticheⁿ, ñ'eⁿ Isaac, ñ'eⁿ Jacob." Quia na jndii Moisés na ljo', teiñê na macaty'ueeⁿ. Meiⁿ tîc'oomt'maaⁿ'ñê ts'oom na nnty'iaaⁿ'aⁿ. 33Ndo' matso Ty'o̱o̱ts'om nnoom: "Cwji' lcom' na ñjom' ee yujo' yuu na meintyje' matseixmaⁿna' tyuaa na lju' ee ñjaaⁿ tyje'caño̱o̱ⁿya. 34Ja jnda̱ nty'iayaya na cwita'wi' nn'aⁿ ndyuaa Egipto nn'aⁿya nn'aⁿ Israel ndo' jnda̱ jndiiya na cwitcweena. Ndo' jnda̱ jndyocua̱ya na nntseicandyaandyo̱ joona. Jo' chii majño̱o̱ⁿya 'u na cja'lcwe' ndyuaa Egipto." 35Tsoticheⁿ Esteban: —Moisés'ñeeⁿ, ñel'a nn'aⁿ Israel na ticuee' n'omna jom. Jluena nnoom: "¿'Ñeeⁿ tqueⁿ 'u na nntsa̱'ntjom' jâ ndo' na nncu'xeⁿ' jâ?" Sa̱a̱ majuutoom ty'iom Ty'o̱o̱ts'om ts'iaaⁿ jom na catsa̱'ntjoom joona ndo' cantyja 'naaⁿ' na nndyaandyena nawi' na tyom'aⁿna. Luaa' s'aa Ty'o̱o̱ts'om xjeⁿ na teitquioo'ñe ángel nnoom naquii' tsa' ts'o̱o̱ nioom na cwico. 36Majuu Moisés'ñeeⁿ tjeiiⁿ'eⁿ welooya nn'aⁿ Israel na ñet'om ndyuaa Egipto. Jndye 'naaⁿ t'maⁿ tyoch'eeⁿ ndyuaa'ñeeⁿ na tjaa 'ñeeⁿ juu nnda̱a̱ nnts'aa na cwe' na jndeii nquii. Mati tyoch'eeⁿ ts'iaaⁿ t'maⁿ quia na tei'nomna Ndaaluee Wee ndo' quia na tyom'aⁿna ndyuaa yuu tjaa nn'aⁿ c'oom wen'aaⁿ ntyu. 37Manqueⁿ na tsoom nda̱a̱ nn'aⁿ Israel: "Ty'o̱o̱ts'om nlqueeⁿ cwii nn'aⁿ'yo' na nñequiaa ñ'oom'm nda̱a̱'yo' cha'xjeⁿ na tqueeⁿ ja." 38Majom na tyocañ'eeⁿ ñ'eⁿndyena quia na tyotjomndyena ndyuaa yuu tjaa nn'aⁿ c'oom. Jo' jo' seineiⁿ ángel ñ'eⁿñê sjo̱ Sinaí. Jnda̱ chii jom seineiiⁿ nda̱a̱ welooya nn'aⁿ Israel. Jom to'ñoom ñ'oom na mañequiaana' na tseixmaⁿ ts'aⁿ na wando' añmaaⁿ' na jndyoteincoo' ñ'oom'ñeeⁿ nda̱a̱ jaa. 39'Sa̱a̱ welooya tiñe'calacanda̱na ñ'oom na tsoom nda̱a̱na. Tiñe'calañ'oom'ndyena jom ndo' l'ana na ñe'c'oolcwee'na ndyuaa Egipto. 40Yocheⁿ na tyom'aaⁿ xqueⁿ sjo̱ Sinaí jluena nnom Aarón: "Catsa' 'naⁿ na nlat'maaⁿ'ndyo̱ na nnc'oojndyeena' jo nda̱a̱ya na nntsaalcwa̱a̱'a Egipto ee ticaliuuya ljo' tjom Moisés ts'aⁿ na tjei' jaa jo' jo'." 41Ndo' l'ana cwii 'naⁿ cha'cwijom quioo'jndyo chjoo. Ndo' nnom juuna' tyola'cwjeena quioo' na tyola't'maaⁿ'ndyena na l'ana xuee. Jeeⁿ neiiⁿna ñequio juuna', ndo' cwe' 'naⁿ na l'a nquieena. 42Jo' chii 'ndii Ty'o̱o̱ts'om joona. 'Ndiitoom na calat'maaⁿ'ndyetona meiiⁿ cwe' cancjuu na m'aⁿ tsjo̱'luee. Ee naquii' libro na teiljeii ñ'oom ndyuee profetas, matsona': 'O nn'aⁿ Israel, ¿aa no̱o̱ⁿya tyoñequia'yo' quioo' na tyolacwje'yo' wen'aaⁿ ntyu'ñeeⁿ na tyom'aⁿ'yo' ndyuaa yuu tjaa nn'aⁿ c'oom? 43Nchii jo' l'a'yo' ee ñejleiñ'om'yo' w'aaliaa na ndii' juu na tyolat'maaⁿ'ndyo' na jndyu Moloc. Ndo' ñejleiñ'om'yo' caxjuu cwentaa' juu na tyolat'maaⁿ'ndyo' na jndyu Renfán. Ñequii'cheⁿ 'naⁿ na ñel'a' ncjo'yo' ñejlat'maaⁿ'ndyo'. Jo' chii je' nncwjii'a 'o ndyuaa tsjom'yo', nntsa'yo' hasta cwiicheⁿ na ntyjaa' tsjoom Babilonia. 44Tsoti Esteban: —Juu ndyuaa yuu tjaa nn'aⁿ c'oom, tyoleiñ'om welooya w'aaliaa yuu tyolawena ljo̱' lcaa' na chuu' ljeii na tqueⁿ Ty'o̱o̱ts'om na matsa̱'ntjomna'. W'aaliaa'ñeeⁿ tuiina' cha'xjeⁿ na sa̱'ntjom Ty'o̱o̱ts'om Moisés na cats'aaⁿ juuna' cha'xjeⁿ na jnda̱ t'mo̱o̱ⁿ nnom. 45Juuna' tquioñ'om ndacantyjo welooya quia na jndyochuu Josué joona ndyuaameiiⁿñe, ndyuaa na seijndaa'ñe Ty'o̱o̱ts'om na nndaana. Jo' chii tjeiiⁿ'eⁿ nn'aⁿ na ñet'om ndyuaameiiⁿñe cha ljoo'ndye welooya juuna'. Ndo' ljooñe tyoleiñ'omtina w'aaliaa'ñeeⁿ hasta quia na tyom'aaⁿ David. 46Tjawee' ts'om Ty'o̱o̱ts'om ñ'eⁿ David. Ñe'cats'aaⁿ w'aa yuu na nnc'oom Ty'o̱o̱ts'om na tyotseit'maaⁿ'ñe weloom'm Jacob tsaⁿ na ñet'oom teiyocheⁿ. 47Sa̱a̱ jnaaⁿ Salomón juu s'aa w'aa'ñeeⁿ cwentaa' Ty'o̱o̱ts'om. 48Sa̱a̱ nquii Ty'o̱o̱ts'om na m'aaⁿ na ndyeticheⁿ, nchii cwe' naquii' l'aa na cwil'a nn'aⁿ mac'eeⁿ. Ee luaa' tyotso profeta. Seineiⁿ tsaⁿ'ñeeⁿ ñ'oom na seijno̱o̱ⁿ'o̱ⁿ ts'om. Matsoom: 49Cañoom'luee matseixmaⁿna' ndio 'naⁿya yuu na mawacatya̱ⁿ na matsa̱'ntjo̱ⁿya. Ndo' tsjoomnancue matseixmaⁿna' cwe' cha'na 'naⁿ yuu na cwiquie' nc'a̱. Nc'e na ljo', ¿cwaaⁿ w'aa na nl'a'yo' cwentaya? Ndo' ¿yuu waa cwii joo na ya na nncwajndya̱ya? 50¿Aa nchii nnco̱ s'aa cañoom'luee ñ'eⁿ tsjoomnancue? 51Tsoti Esteban: —'O maxjeⁿ quie' n'om'yo'. Matseijomna' 'o cha'na nn'aⁿ na tyoolat'maaⁿ'ndye Ty'o̱o̱ts'om ee tiñe'candye'yo' meiⁿ tiñe'calacanda̱'yo'. Ñequii' na cwitsa'yo' nacjoo' Espíritu Santo. Cha'na tyol'a welo'yo' na ñet'om teiyo majo'ti cwil'a' 'o. 52Welo'yo' na ñet'om teiyo, ¿Aa tyom'aaⁿ 'ñeeⁿ na tyoñequiaa ñ'oom' Ty'o̱o̱ts'om na tîcata'wi'na juu? Maxjeⁿ tjaa'naⁿ. Jla'cwjee welo'yo' nn'aⁿ na tyola'candii na nndyo nquii Cristo na cwiluiiñe na maty'iomyana'. Ndo' 'o je' jnda̱ tquia'yo' cwenta jom ndo' jnda̱ jla'cue'yo' jom. 53Mancjo'to'yo' na to'ñoom'yo' ljeii na tqueⁿ Moisés na tquia ángeles. Sa̱a̱ tîcalacanda̱'yo' juuna'. 54Jnda̱ na jndye naⁿ'ñeeⁿ ñ'oommeiⁿ' jla'jmeiⁿ'ndyena. Tyoteinquiena ndei'n'omna na jeeⁿ lioona Esteban. 55Sa̱a̱ jom na too' naquii' ts'oom m'aaⁿ Espíritu Santo, jlunda̱a̱ñê nty'iaaⁿ'aⁿ cañoom'luee. Nty'iaaⁿ'aⁿ na neiⁿcoo' caxuee yuu na m'aaⁿ nquii Ty'o̱o̱ts'om ndo' nty'iaaⁿ'aⁿ Jesús na meintyjee' jo ntyjaa' Ty'o̱o̱ts'om ntyjaya. 56Ndo' matsoom: —Canty'ia'yo'. Manty'iaya na jnda̱ jnaaⁿ cañoom'luee, ndo' nquii Jesús na jnaⁿ jo' jo', meintyjee' ntyjaa' Ty'o̱o̱ts'om ntyjaya. 57Quia jo' jndeii tyolaxuaana na jmeiⁿ'ndyena. Jlacu'na lua'quina ndo' ñejom ty'enomna nacjoom'm. 58Ndo' jndeii ty'entquieena jom nnom tsjoom. Jnda̱ chii nn'aⁿ na tyolue na waa jnaaⁿ'aⁿ tjeii'na liaa na teincoo na cwee'na. Tsa̱'na joona', ndo' cwii ts'aⁿ na titquieñe na jndyu Saulo jom s'aaⁿ cwenta joona'. Jnda̱ chii tyotmeiiⁿ'na ljo̱' Esteban. 59Ndo' yocheⁿ na cwitmeiiⁿ'na ljo̱' jom, seineiiⁿ nnom Ty'o̱o̱ts'om, matsoom: —Ta Jesús, coñom' añmaⁿ 'naⁿya. 60Jnda̱ chii tcoom'm xtyeeⁿ. Jndeii seixuaⁿ, matsoom: —Ta, tincwjaa'ndyu' cwenta jnaaⁿna na cwila'cuee'na ja. Jnda̱ tsoom na luaa' mana tueeⁿ'eⁿ.
Hechos 7


1Quia jo' jndiiya najndeii teic'uaa naquii'cheⁿ cañoom'luee, tso juu nda̱a̱ ntquiee' ángeles'ñeeⁿ: —Nmeiiⁿ ntquiee' watso na ñjom na cwajndii na matseiw'ii Ty'o̱o̱ts'om nn'aⁿ. Catsa'yo', catsatu'nquio'yo' joona' nnom tsjoomnancue. 2Quia jo' juu ángel najndyee tjaaⁿ, tjacu'nquioom nawi' na ñjom waso 'naaⁿ'aⁿ nnom tsjoomnancue. Ndo' jnaⁿ' ntyje' nn'aⁿ na cho ljeii cwentaa' quioo'jndii tquiee, ñequio nn'aⁿ na cwila't'maaⁿ'ndye na jlui'tsjaaⁿ'ñeyo'. Cwajndii ntyje'ñeeⁿ ndo' tileicatsuuna'. 3Quia jo' juu ángel najnda̱ we tjacu'nquioom nawi' na ñjom waso 'naaⁿ'aⁿ nnom ndaaluee. Ndo' seicwaqueⁿna' ndaaluee cha'cwijom ntycwe niom'. Ndo' tja̱ cha'tsoti na tando' naquii' ndaaluee'ñeeⁿ. 4Jnda̱ jo' juu ángel na jnda̱ ndyee tjacu'nquioom nawi' na ñjom waso 'naaⁿ'aⁿ n'om candaa ñequio cha'tso joo yuu na cwinaaⁿ' ndaa. Ndo' seicwaqueⁿna' joona' niom'. 5Quia jo' jndiiya na matseineiⁿ ángel'ñeeⁿ na mach'ee cwenta ndaa. Matsoom nnom Ty'o̱o̱ts'om: —'U Ta cwiluiindyu' na lju' ts'om', m'aaⁿ' ndo' m'aaⁿ', ndo' nacjee' na jnaⁿjndyeena' maxjeⁿ m'aaⁿ'. Mache' cantyja na maty'iomyana' na laa'ti' macu'xeⁿ' nn'aⁿ na tîcatuee'ndyecje njom'. 6Ee naⁿ'ñeeⁿ jnda̱ jla'cwjeena nn'aⁿ na tqueⁿ'lju' n'om, mati profetas. Ndo' je' je' mache' na joona cwiwena niom', ee maty'iomyana' na catjoomna na ljo'. 7Ndo' jndiiya na matseineiⁿ ángel na mach'ee cwenta chom na ntyjo nomts'om, matso: —Mayuu' na ljo', 'U Ta Ty'o̱o̱ts'om na matsei'xmaⁿ'ñ'eⁿ' cha'tso nnom najnda̱, mache' cantyja na maty'iomyana' ndo' majo'ndyo' na macu'xeⁿ' nn'aⁿ. 8Jnda̱ jo' juu ángel na jnda̱ ñequiee tjacu'nquioom nawi' na ñjom waso 'naaⁿ'aⁿ nacjoo' ñe'quioom'. Ndo' tquiaana' najndeii ñe'quioom' na nntseicona' nn'aⁿ. 9Nioom tcondye nn'aⁿ nc'e na jeeⁿ jmeiⁿ' ñe'quioom'. Sa̱a̱ tîcalcwe' n'omna, meiⁿ tîcala't'maaⁿ'ndyena Ty'o̱o̱ts'om. Yacheⁿ tyotjeii'na ñ'oom ntjeiⁿ na wi'na' nacjoo' xuee' nqueⁿ na waa najneiⁿ na tjoom'm cha'tso nawi'ñeeⁿ nacjoona. 10Jnda̱ jo' juu ángel na jnda̱ 'om tjacu'nquioom nawi' na ñjom waso 'naaⁿ'aⁿ nacjoo' tio yuu na wacatyeeⁿ quioo'jndii tquiee. Ndo' seijaaⁿñena' cha'tso ndyuaa na m'aⁿ nn'aⁿ na matsa̱'ntjoom. Ndo' joo nn'aⁿ'ñeeⁿ tyonda̱'na tsaana na jeeⁿ cwajndii tyoquiina' joona. 11Sa̱a̱ meiⁿ na luaa', tîcalcwe' n'omna natia na cwil'ana. Yacheⁿ tyoluena ñ'oom ntjeiⁿ na wi'na' nacjoo' Ty'o̱o̱ts'om na m'aaⁿ cañoom'luee nc'e na chona ntyje'ñeeⁿ ndo' jeeⁿ maquiina' joona. 12Jnda̱ jo' juu ángel na jnda̱ yom tjacu'nquioom nawi' na ñjom waso 'naaⁿ'aⁿ ts'om jndaa t'maⁿ Eufrates. Mana seicaaⁿna' jndaa'ñeeⁿ, cha nntseicanaaⁿñena' cwii nato ndyuaa'ñeeⁿ na nncwinom nt'om nn'aⁿ. Naⁿ'ñeeⁿ cwiluiindye nn'aⁿ na cwitsa̱'ntjom ndyuaa jo ndo' na mandyowa ñe'quioom'. 13Quia jo' nty'iaya ndyee espíritu na cwajndiindye. Cwii jlui'nom naquii' 'ndyoo juu catsoomjndii, cwiicheⁿ jlui'nom 'ndyoo quioo'jndii tquiee, ndo' cwiicheⁿ jlui'nom 'ndyoo tsaⁿ na mañequiaa ñ'oom cantu. Matseijomna' espíritu'ñeeⁿ cha'cwijom quioo' candaa. 14Joo espíritu'ñeeⁿ cwiluiindyena naⁿjndii. Jndye nnom 'naaⁿ cwil'ana na xocanda̱a̱ nnts'aa na cwe' ts'aⁿ. Cwi'oontyjaa'na nn'aⁿ na cwitsa̱'ntjom cha'waati tsjoomnancue, na nla'tjomna naⁿ'ñeeⁿ na nl'ana tia' nacjoo' Ty'o̱o̱ts'om, nqueⁿ na matseixmaⁿñ'eeⁿ cha'tso nnom najnda̱, jnda̱ tqueⁿ xuee na nncuaa tia'. 15Matso nquii Jesucristo: "Queⁿ'yo' cwenta, majndeiito manncua̱caño̱o̱ⁿya 'o cha'na quich'ee tsaⁿcanch'ue. Jeeⁿ neiiⁿ' juu ts'aⁿ na m'aaⁿc'eeñe xjeⁿ'ñeeⁿ na cwee liaa', ee xocalui'jnaaⁿ'ñê na ñecasei'ñê." 16Quia jo' ndyee naⁿjndii'ñeeⁿ jla'tjomna cha'tso nn'aⁿ na cwitsa̱'ntjom cwii joo yuu na jndyu Armagedón ñequio ñ'oom hebreo. Jo' jo' nl'ana tia' nacjoo' Ty'o̱o̱ts'om. 17Jnda̱ jo' juu ángel na jnda̱ ntquiee' tjacu'nquioom nawi' na ñjom waso 'naaⁿ'aⁿ nacjoo' jndye. Ndo' naquii'cheⁿ wats'om cañoom'luee teic'uaa jndyee' nqueⁿ na wacatyeeⁿ tio 'naaⁿ'aⁿ. Tsoom: —Cha'tso jnda̱ tuii. 18Quia jo' teitquioo' chom ntsuee, jndeii teic'uaa, ndo' jeeⁿ tyola'xuaa ntsuee. Jndeii tyots'eii. Cantyjati na m'aⁿ nn'aⁿ tsjoomnancue, tijoom ñes'eii cha'na s'eii luaa'. 19Seityuii'ñ'eⁿna' tsjoom t'maⁿ Babilonia, ndo' sei'ndaa'na' jndye njoom cha'waa tsjoomnancue. Ee Ty'o̱o̱ts'om ticatsuu' ts'oom nn'aⁿ na la'xmaⁿ cwentaa' tsjoom t'maⁿ Babilonia na nnjoom cantyja na ñel'ana. S'aaⁿ na jndei'na' cweñ'eⁿna na ñjom waso 'naaⁿ'aⁿ na jeeⁿ matseiw'eeⁿ joona. 20Quia jo' macanda̱ tsuu cha'tso ndyuaaxeⁿncwe, ndo' meiⁿ cwii sjo̱ tatquioo'. 21Tquiaa tsaaⁿ t'maⁿ cjoo nn'aⁿ na jnaⁿna' tsjo̱'luee. Jaa'na' cha'na wen'aaⁿ kilos na cwiina'. Ndo' jnaaⁿ' jo' tyolue nn'aⁿ ñ'oom wi' na ntjeiⁿ nacjoo' Ty'o̱o̱ts'om.
Apocalipsis 16


1Jo' chii nc'e na jnda̱ tqueⁿna' na cwiluiindyo̱ nn'aⁿ na tjaa jnaⁿ cwicolaxmaaⁿya nc'e na cwila'yu'ya n'o̱o̱ⁿya ñ'eⁿ Ty'o̱o̱ts'om, jnda̱ ljoya ts'om Ty'o̱o̱ts'om ñ'eⁿndyo̱ nc'e nquii Jesucristo na cwiluiiñe na matsa̱'ntjom jaa. 2Macantyja 'naaⁿ' jom, jo' na macwjaa'ñena' jaa naquii' nayawaañe na matseixmaⁿ Ty'o̱o̱ts'om na cwicalui'n'maaⁿndye nn'aⁿ, na cwila'yu'ya n'om ñ'eⁿñê. Ndo' tyeⁿ m'aaⁿya naquii' ñ'oomwaa' ndo' mañequiaana' na jeeⁿ neiiⁿya, ee ntyjaa'ya n'o̱o̱ⁿya na nla'jomndyo̱ na matseit'maaⁿ'ñena' Ty'o̱o̱ts'om. 3Ndo' nchii macanda̱ jo', mati mañequiaana' na neiiⁿya naquii' nawi' na cwitjo̱o̱ⁿya. Ee nquiuuya na joo nawi'ñeeⁿ 'oon'omna' jaa na c'o̱o̱ⁿya na t'maⁿ n'o̱o̱ⁿ. 4Ndo' juu na m'aaⁿya na t'maⁿ n'o̱o̱ⁿya mach'eena' na cwinaⁿndyo̱ quia cwiwino̱o̱ⁿya nawi', ndo' juu na cwinaⁿndyo̱ mañequiaana' na tyeⁿ cwicantyjaa' n'o̱o̱ⁿya Ty'o̱o̱ts'om. 5Ndo' juu na cwicantyjaa'ya n'o̱o̱ⁿya Ty'o̱o̱ts'om, tacats'aana' nquiuuya na cwe' ts'iaaⁿ'ndyo jo', ee jnda̱ seicatoo' Ty'o̱o̱ts'om naquii' n'o̱o̱ⁿya ñequio juu na candya' ts'oom jaa ee jnda̱ tquiaaⁿ Espíritu Santo naquii' n'o̱o̱ⁿya. 6Juu xjeⁿ na ñet'o̱o̱ⁿya na tjaa chiuuya na nl'aaya na nntjei'n'maaⁿndyo̱ cheⁿncjo̱o̱, majuuto xjeⁿ'ñeeⁿ tquiaañe Cristo na cueeⁿ'eⁿ cwentaa jaa nn'aⁿ na tia nn'aⁿndyo̱. 7Jeeⁿ jndei'na' na nñequiaañe ts'aⁿ na cue' cwentaa' x'iaa' meiiⁿ cwiluiiñe tsaⁿ'ñeeⁿ ts'aⁿ na mach'ee na maty'iomyana'. Sa̱a̱ nnda̱a̱ nnts'aana' na m'aaⁿ cwii ts'aⁿ na nljoya ts'om na cue' cwentaa' cwii ts'aⁿ na mayuu'cheⁿ ya ts'aⁿñe. 8Sa̱a̱ Ty'o̱o̱ts'om ma'mo̱o̱ⁿ na candya' ts'oom jaa, ee xjeⁿ na ndicwaⁿ cwiluiindyo̱ nn'aⁿjnaⁿ jñoom Cristo na cue' cwentaaya. 9Je' je' na jnda̱ tue' Cristo, jnda̱ tqueⁿna' jaa na tjaa jnaⁿ cwicola'xmaaⁿya jo nnom Ty'o̱o̱ts'om, jo' chii cantyja 'naaⁿ' Cristo, majndaa'ya na taxocat'uiina' jaa quia na nncu'xeⁿ Ty'o̱o̱ts'om nn'aⁿ xuee na macanda̱. 10Ee xeⁿ juu xjeⁿ na ñet'o̱o̱ⁿ nndiaa'ndyo̱ ñ'eⁿ Ty'o̱o̱ts'om tqueeⁿ jaa na cwiljoya ts'oom ñ'eⁿndyo̱ nc'e na tue' Jnaaⁿ, majndeiticheⁿ je' na nlui'n'maaⁿndyo̱ nc'e na wanoom'm. 11Ndo' nchii macanda̱ jo', xeⁿ nchii mati mañequiaana' na jeeⁿ neiiⁿya na matseitjoom'na' jaa ñ'eⁿ Ty'o̱o̱ts'om nc'e Taya Jesucristo jo' na cwiljoya ts'om Ty'o̱o̱ts'om ñ'eⁿndyo̱. 12Luaa waa cantyja 'naaⁿ' ñ'oomwaa'. Jnaaⁿ' cwii ts'aⁿ, jo' na jndyoquiee' jnaⁿ tsjoomnancue ndo' jnaaⁿ' jnaⁿ'ñeeⁿ jo' na cwiwje nn'aⁿ ndo' na cwiwje nn'aⁿ, luaa' ty'oomna' cha'tsondye nn'aⁿ ee cha'tsondyena laxmaⁿna jnaⁿ. 13Cwitjo̱o̱cheⁿ na nncuaa ljeii na matsa̱'ntjomna', maxjeⁿ cwila'tjo̱o̱ndye nn'aⁿ jo nnom Ty'o̱o̱ts'om, sa̱a̱ tîcatsoom na waa jnaaⁿ' ts'aⁿ quia na tjaa'naⁿ ljeii na maqueⁿna' xjeⁿ. 14Sa̱a̱ meiiⁿ na ljo', xjeⁿ na t'oomcheⁿ Adán hasta xjeⁿ na t'oom Moisés, maxjeⁿ tyowje nn'aⁿ na tyola'tjo̱o̱ndyena meiiⁿ na nchii tyola'tjo̱o̱ndyena nnom cwii ñ'oom na jnda̱ sa̱'ntjom Ty'o̱o̱ts'om, cha'xjeⁿ s'aa Adán, juu na cwiluiiñe cwii na matseijomna' nquii na quia nndyo. 15Juu na seitjo̱o̱ñe Adán, meiⁿchjoo titseijomna' ñequio juu naya na mañequiaa Ty'o̱o̱ts'om na cwito'ño̱o̱ⁿya. Ee cwe' na seitjo̱o̱ñe cwii ts'aⁿ, jo' na cwiwje nn'aⁿ, sa̱a̱ juu naya na cwe'yu na mañequiaa Ty'o̱o̱ts'om na cwito'no̱o̱ⁿ cantyja 'naaⁿ' ñecwii ts'aⁿ, majuu Jesucristo, juuna' jndati tseixmaⁿna' ndo' mañ'omna' jndyendye nn'aⁿ. 16Juu na seitjo̱o̱ñe Adán, meiⁿchjoo ticatseijomna' ñequio na macwji'n'maaⁿñe Ty'o̱o̱ts'om añmaaⁿya. Ee cantyja 'naaⁿ' jnaaⁿ' ñecwii ts'aⁿ mat'uiityeⁿna' cha'tsondye nn'aⁿ. Sa̱a̱ cantyja 'naaⁿ' juu na macwji'n'maaⁿñe Ty'o̱o̱ts'om nn'aⁿ, cwe'yu matsa̱a̱ⁿ'a̱ⁿ nn'aⁿ na cwiluiindyena na tjaa jnaⁿ la'xmaⁿna jo nnoom meiiⁿ na jndye nnom jnda̱ jla'tjo̱o̱ndyena. 17Ee xeⁿ cantyja na seitjo̱o̱ñe Adán, teijndaa' na maxjeⁿ nncwje cha'tso nn'aⁿ, majndeiiticheⁿ naya na matseixmaⁿ Ty'o̱o̱ts'om na cwe'yu, maqueⁿna' nn'aⁿ na cwilaljo Jesucristo na tjaa jnaⁿ cwila'xmaⁿna jo nnom Ty'o̱o̱ts'om. Cantyja 'naaⁿ' juu jndyendye nn'aⁿ nluiixcondyena. 18Ee cha'xjeⁿ juu na seitjo̱o̱ñe Adán seijndaa'ñena' na mat'uiina' cha'tsondye nn'aⁿ, maluaa' cantyja 'naaⁿ' juu na seicanda̱a̱'ñe Jesucristo, maqueⁿna' jndye nn'aⁿ na cwiluiindyena nn'aⁿ na tjaa jnaⁿ la'xmaⁿ. 19Ñe'ca'mo̱ⁿna' cwe' nc'e na tîtseicanda̱ Adán jo nnom Ty'o̱o̱ts'om jo' na s'aana' na cha'tsondye nn'aⁿ la'xmaⁿna jnaⁿ, maluaa' matseijomna' cantyja 'naaⁿ' Cristo seicana̱a̱ⁿ jo nnom Ty'o̱o̱ts'om, jo' na jndyendye nn'aⁿ maqueⁿ Ty'o̱o̱ts'om na tjaa jnaⁿ cwicola'xmaⁿna jo nnoom. 20Sa̱a̱ quia na teitquioo' ljeii na tqueⁿ Moisés seicanto'tina' jnaaⁿ nn'aⁿ, ndo' jnda̱ na tjawijndyeti jnaaⁿ nn'aⁿ, Ty'o̱o̱ts'om seicwaljoo'tyeeⁿ na ya ts'aⁿñê ñequio nn'aⁿ. 21Ndo' cha'xjeⁿ juu jnaⁿ waa najndeii na tseixmaⁿna' na cwje nn'aⁿ, malaa'ti' juu naya na matseixmaⁿ Ty'o̱o̱ts'om na maqueⁿna' jaa na tjaa jnaⁿ la'xmaaⁿya waaticheⁿ najndeii na matseixmaⁿna' na nñequiaana' na ticantycwii na cwitando̱o̱'a nc'e nquii Jesucristo na cwiluiiñê na matsa̱'ntjoom jaa.
Romanos 5


1Tyom'aaⁿ cwii ts'aⁿ na tyoluiitquieñe quii'ntaaⁿ nn'aⁿ judíos. Tsaⁿ'ñeeⁿ tyotseijomñê ñ'oom na quit'maⁿ n'om nn'aⁿ tmaaⁿ' fariseos. Jom jñoom Nicodemo. 2Jñoom na m'aaⁿ Jesús cwii teijaaⁿ. Matsoom nnom: —Maestro, manquiuuyâ na 'u cwiluiindyu' ts'aⁿ na jñom Ty'o̱o̱ts'om na ca'mo̱ⁿ' ñ'oom naya 'naaⁿ'aⁿ nda̱a̱yâ. Ee xocanda̱a̱ nntsa' ts'iaaⁿmeiⁿ' xeⁿ nchii Ty'o̱o̱ts'om m'aaⁿ ñ'eⁿndyu'. 3Jesús t'o̱o̱ⁿ, matsoom nnom: —Ñ'oom na mayuu'cheⁿ matsjo̱o̱ njom', xeⁿ ticaluiixcoñe ts'aⁿ tixocanda̱a̱ nntseijomñe cantyja na matsa̱'ntjom Ty'o̱o̱ts'om. 4Ndo' tax'eeñe Nicodemo nnoom, matso: —¿Chiuu nnts'aa ts'aⁿ na nluiiñennaaⁿ'aⁿ na jnda̱ tquieñê? Ee tixocanda̱a̱ nncjaaquiee'nnaaⁿ'aⁿ tsiatsjaaⁿ' tsoñeeⁿ ndo' na nluiiñennaaⁿ'aⁿ. 5Jesús t'o̱o̱ⁿ, matsoom nnom: —Ñ'oom na mayuu'cheⁿ matsjo̱o̱ya njom'. Xeⁿ ticaluiiñe ts'aⁿ cantyja 'naaⁿ' ndaatioo ndo' ñequio Espíritu, tixocanda̱a̱ nncjaquiee'ñê cantyja na matsa̱'ntjom Ty'o̱o̱ts'om. 6Nc'e na nn'aⁿ jaa, jo' chii mati ndaaya mann'aⁿ joona. Maluaa' matseijomna' ts'aⁿ na tuiiñe cantyja 'naaⁿ' Espíritu Santo. Tseixmaⁿ tsaⁿ'ñeeⁿ cantyja 'naaⁿ' Ty'o̱o̱ts'om. 7Tinntseiñ'eeⁿ'ñena' ts'om' juu ñ'oom na matsjo̱o̱ya: "Maxjeⁿ jndei'na' na caluiindyo'xco'yo'." 8Ndi' na c'uaa cam'aaⁿ jndye, sa̱a̱ tileicantyjo̱' yuu jnaⁿna', meiⁿ yuu wjaana'. Malaa'ti' matseijomna' na tileicala'no̱ⁿ' nn'aⁿ chiuu waa na tuiiñe ts'aⁿ cantyja 'naaⁿ' Espíritu. 9T'o̱ Nicodemo, tsonnaaⁿ'aⁿ: —Maxjeⁿ ticatsei'no̱ⁿ'a. 10Matso Jesús: —Aa ljo', ndo' 'u t'maⁿ cwiluiindyu' na ma'mo̱o̱ⁿ' nda̱a̱ nn'aⁿ Israel. Jo' chii ticatseitiuuya na tileicatsei'no̱ⁿ' ñ'oommeiiⁿ. 11Ñ'oom na mayuu'cheⁿ matsjo̱o̱ya njom'. Matseina̱ⁿya cantyja na mantyjiiya, ndo' macwji'yuu'ndyo̱ ljo' na jnda̱ nty'iano̱o̱ⁿ, sa̱a̱ 'o tiñe'calayu'yo' ñ'oom'ñeeⁿ. 12Jnda̱ mamatseina̱ⁿya nda̱a̱ nn'aⁿ cantyja 'naaⁿ 'naⁿ na niom tsjoomnancue cha cala'no̱ⁿ'yo', sa̱a̱ tiñe'calayu'yo' ñ'oom'ñeeⁿ. Quia jo', ¿chiuu ya nnts'aa cha na nlayu'yo' ñ'oom na mañequia cantyja 'naaⁿ' cañoom'luee? 13'Ee tjaa'naⁿ ts'aⁿ na jnda̱ tjawa cañoom'luee cha nnda̱a̱ nntseicandii nn'aⁿ chiuu macaⁿna' na cal'ana na nlco'xcwena' ntyjii Ty'o̱o̱ts'om ñ'eⁿndyena. Macanda̱ ja na cwiluiindyo̱ ts'aⁿ na jnaaⁿya cañoom'luee ntyjiiya. 14Quia ñet'om nn'aⁿ judíos jo ndo' ndyuaa yuu na tjaa nn'aⁿ c'om, quia jo' ty'iom Moisés cwii xjo na tuiina' cha'na catsuu cjoo' cwii ts'oom. Maluaa' matseijomna' na nnty'ioom nn'aⁿ ja ts'oom'naaⁿ na cwiluiindyo̱ ts'aⁿ na jnaaⁿya cañoom'luee. 15Luaa' nluii cha meiⁿcwi'ñeeⁿcheⁿ ts'aⁿ na matseiyu' ñ'eⁿndyo̱ nntseixmaⁿ na ticantycwii na nncwando'. 16'Nc'e Ty'o̱o̱ts'om t'maⁿ waa na m'aaⁿ na candya' ts'oom nn'aⁿ tsjoomnancue, jo' chii Ja na ñennco̱ na cwiluiindyo̱ Jnaaⁿ tquiaaⁿ na tuiindyo̱ cha ticwii cwii ts'aⁿ na nntseiyu' ñ'eⁿndyo̱ tixocatsuuñe. M'aaⁿ na ticantycwii na wando'. 17Ja na cwiluiindyo̱ Jnda Ty'o̱o̱ts'om nchii jñoom ja quii'ntaaⁿ nn'aⁿ cha na cat'uiiya joona cantyja jnaaⁿna. Jom jñoom ja cha nnda̱a̱ nlui'n'maaⁿndyena. 18'Meiⁿcwi'ñeeⁿcheⁿ ts'aⁿ na nntseiyu' ñequio ja, ticat'uii Ty'o̱o̱ts'om juu cantyja 'naaⁿ' jnaaⁿ'. Sa̱a̱ meiⁿquia ts'aⁿ na tiñe'catseiyu', je' mamat'uiina' juu cantyja jnaaⁿ', ee na tiñe'catseiyu' ñ'eⁿndyo̱ na macanda̱ ja cwiluiindyo̱ Jnaaⁿ. 19Jnda̱ mamat'uiina' nn'aⁿ na tyoolayu' ee ja na cwiluiindyo̱ naxuee jnda̱ tyja̱cano̱o̱ⁿya joona, sa̱a̱ neiiⁿtina' na cwila'jomndyena cantyja 'naaⁿ' na jo̱o̱ⁿñe, ee cwil'ana yuu na ticatsa̱ntjomna'. 20Ee ticwii cwii ts'aⁿ na mach'ee natia, jeeⁿ jnoom'm ja na cwiluiindyo̱ naxueeñe. Tsaⁿ'ñeeⁿ tiñe'catseijomñê ñ'eⁿndyo̱ ja, ee jeeⁿ nquiaⁿ'aⁿ na nntseicano̱o̱ⁿya natia na mach'eeⁿ. 21Sa̱a̱ juu ts'aⁿ na mach'ee yuu na maty'iomyana', tsaⁿ'ñeeⁿ matseijomñê ñ'eⁿndyo̱ ja na cwiluiindyo̱ naxueeñe. Ndo' na ljo' cwiwitquioo'ya na cha'tso na mach'eeⁿ, mach'eeⁿ nc'e Ty'o̱o̱ts'om m'aaⁿ ñ'eⁿñê. 22Jnda̱ jo' jlui' Jesús Jerusalén ndo' jâ nn'aⁿ na t'maaⁿ na cala'jomndyô̱ ñ'eⁿ ts'iaaⁿ na mach'eeⁿ, mati jluii'â ñ'eⁿñê. Tyoma'no̱o̱ⁿyâ ñ'eⁿñê ts'o̱ndaa Judea. Tyom'aaⁿyâ jo' jo' cwantindyo xuee. Ndo' jndye nn'aⁿ tquie'cañom jom na nleits'oomndye. 23Mati Juan tyotseits'oomñê nn'aⁿ cwii joo na jndyu Enón, manndyoo' Salim, ee majndye ndaatioo m'aaⁿ jo'. Ndo' tyo'oo nn'aⁿ na tyotseits'oomñê joona. 24Ee xjeⁿ'ñeeⁿ tyooju' Herodes jom w'aancjo. 25Quia jo' nt'om nn'aⁿ judíos na cwila'jomndye ñ'oom na mañequiaa jom, jla'ñ'eeⁿ' ndyueena ñequio nc'iaana nn'aⁿ judíos na cwe' tquieya. Ee cwila'ntja'ndye naⁿ'ñeeⁿ ñ'eⁿndyena cwaaⁿ cwii nnom na jndati tseixmaⁿ na cwiwits'oomndye nn'aⁿ. ¿Aa cantyja 'naaⁿ' ñ'oom na mañequiaa Juan, oo, aa cantyja 'naaⁿ' Jesús? 26Quia jo' nn'aⁿ na cwila'jomndye ñ'oom na mañequiaa Juan ty'entyjaa'na jom. Jluena nnoom: —'U ta na ma'mo̱o̱ⁿ' cantyja 'naaⁿ' Ty'o̱o̱ts'om nda̱a̱yâ, juu ts'aⁿ na tyocañ'eⁿ ñ'eⁿndyu' xndyaa' jndaa Jordán, nquii na tjei'yuu'ndyu' cantyja 'naaⁿ' nda̱a̱yâ, canty'ia', cwiwits'oomndye nn'aⁿ cantyja 'naaⁿ'aⁿ, ndo' cha'tsondye nn'aⁿ cwi'oontyjo̱ naxeeⁿ'eⁿ. 27Juan t'o̱o̱ⁿ nda̱a̱na, matsoom: —Tjaa na nnda̱a̱ nnts'aa ts'aⁿ xeⁿ nchii Ty'o̱o̱ts'om matseijndaa'ñê ljo' nntseixmaⁿ ts'aⁿ. 28Mancjo'yo' nquiu'yo' na ñetsjo̱o̱ cantyja 'naⁿya, ja nchii Cristo cwiluiindyo̱. Ty'o̱o̱ts'om ty'ioom ts'iaaⁿ ja na catseijndo̱'a n'om nn'aⁿ na cala'jndaa'ndyena naquii' n'omna na cala'ljona Cristo. 29'O cwila'no̱ⁿ'yo' ñ'oom na tjañoom' na juu tsaⁿs'a na maco'ñom yuscu na macoco ñ'eⁿñê, masaa' yuscu'ñeeⁿ jom. Sa̱a̱ juu ts'aⁿ na matseijomñe ñ'eⁿ tsaⁿs'a'ñeeⁿ, nchii m'aaⁿ na lioo' na maco'ñom x'iaa' yuscu'ñeeⁿ. Nchii jo'. Cwiquioo na neiiⁿ' na mandiiñe ñ'oom na matseineiⁿ x'iaa'. Maluaa' matseijomna' na matseicanda̱a̱'ñena' na neiⁿya cantyja 'naaⁿ' Jesús. 30Jo' chii jeeⁿ xcwe na jom cjaaluiit'maⁿñetyeeⁿ sa̱a̱ ja catseicjetina'. 31Tsoti Juan: —Nc'e tsaⁿm'aaⁿ' jnaaⁿ cañoom'luee, t'maⁿti cwiluiiñê, nchiiti cha'tsondye nn'aⁿ. Ja na cwe' ts'aⁿ ja, matseixmaⁿya cantyja 'naaⁿ' tsjoomnancue ndo' matseina̱ⁿya cantyja 'naaⁿ'na'. Sa̱a̱ nquii tsaⁿm'aaⁿ' na jnaaⁿ cañoom'luee, cwiluiit'maⁿñetyeeⁿ na cha'tso. 32Ndo' macwji'yuu'ñê cantyja na jnda̱ nty'iaaⁿ'aⁿ ñequio na jnda̱ jñeeⁿ, sa̱a̱ tjaa'naⁿ 'ñeeⁿ juu ñe'co'ñom ñ'oom na macwji'yuu'ñê. 33Juu ts'aⁿ na maco'ñom ñ'oom na macwji'yuu'ñê, matseijomñe tsaⁿ'ñeeⁿ na Ty'o̱o̱ts'om cwiluiiñe na mayuu'. 34Ee nquii na jñom Ty'o̱o̱ts'om jo nda̱a̱ nn'aⁿ, ñ'oom'm matseineiⁿ, ee canda̱a̱'ya mañequiaaⁿ Espíritu na cwiluiiñê naquii' ts'om. 35Nquii Ty'o̱o̱ts'om na cwiluiiñê Tsotya̱a̱ya m'aaⁿ na candya' ts'oom Jnaaⁿ. Ndo' naquii' l'o̱ jnda̱ tqueeⁿ cha'tsoti na maniom. 36Meiⁿcwi'ñeeⁿcheⁿ ts'aⁿ na matseiyu' ñequio Jnda Ty'o̱o̱ts'om, matseixmaⁿ na ticantycwii na wando' añmaaⁿ'. Sa̱a̱ 'ñeeⁿ juu na ticatseiñ'oom'ñe na nntseiyu' ñequio Jnaaⁿ, tsaⁿ'ñeeⁿ xocandaa' na nncwando' añmaaⁿ'. Tyeⁿ waa na matseiw'ii Ty'o̱o̱ts'om juu.
Juan 3


1Quia na jnda̱ teincoo cha'tso ntyee na cwiluiitquiendye ñequio nn'aⁿ na cwiluiitquiendye quii' tsjoom nda̱a̱ nn'aⁿ judíos ñe'cwii jla'tjoom'na ñ'oom na t'maⁿna cue' Jesús. 2Jla'tyeⁿna jom, ty'eñ'omna jom. Ty'ecatioona cwenta jom l'o̱ nquii Poncio Pilato na juu cwiluiiñe gobiernom. 3Ndo' Judas, ts'aⁿ na tquiaa cwenta Jesús luee naⁿ'ñeeⁿ, quia na nty'iaaⁿ'aⁿ na jnda̱ teijndaa' na nncue' Jesús, tioo na jeeⁿ tia ntyjeeⁿ cantyja na s'aaⁿ. Tjatseilcweeⁿ'eⁿ ntquiuu nchoo' nqui s'om xuee nda̱a̱ ntyee na cwiluiitquiendye ñequio nda̱a̱ nn'aⁿ na cwiluiitquiendye quii' tsjoom. 4Tsoom nda̱a̱ naⁿ'ñeeⁿ: —T'maⁿ jnaⁿya waa na seiquio̱o̱ya cwii ts'aⁿ luee'yo' na tjaa'naⁿ jnaⁿ tseixmaⁿ. T'o̱o̱ naⁿ'ñeeⁿ nnoom, jluena: —¿Ljo' mach'eena' jâ na ljo'? Cando' nncu'. 5Quia jo' Judas tyeⁿnqueeⁿ'eⁿ s'om xuee'ñeeⁿ naquii' wats'om t'maⁿ. Jnda̱ jo' jlueeⁿ'eⁿ, tjaaⁿ. Tjatseintyjañê, seicuee'ñe cheⁿnqueⁿ. 6Ntyee na cwiluiitquiendye jla'xcwiina s'om'ñeeⁿ. Jluena: —S'ommeiiⁿ jnda̱ njoml'ua na nncue' ts'aⁿ. Jo' chii ticaty'iomyana' na nlatjo̱o̱ⁿ'a joona' ñequio s'om na cwiquioo cwentaa' Ty'o̱o̱ts'om. 7Jnda̱ na jla'tjoom'na ñ'oom ñ'eⁿ nc'iaana, jla'catsuuna s'om'ñeeⁿ. Tioml'uana cwii taⁿ' tyuaa na jnda̱a̱ ts'aⁿ na mach'ee ncuaa. Jo' jo' l'ana wats'om tyue' yuu na nnc'oocaty'iuuna l'oo, nn'aⁿ na cwe' cwiquieya tsjoomna. 8Cwe' jo' hasta xuee je' jndyu tyuaa'ñeeⁿ Tyuaa Niom'. 9Ndo' na luaa' tuii seicanda̱a̱'ñena' ñ'oom 'ndyoo profeta Jeremías, tsoom: "Nn'aⁿ Israel jla'jndaa'ndyena na njoml'uañe ts'aⁿ ntquiuu nchoo' nqui s'om xuee. Jnda̱ chii to'ñoomlcwe'na s'om'ñeeⁿ. 10Ñequio joona' jla'jndana cwii taⁿ' tyuaa' ts'aⁿ na mach'ee ncuaa cha'xjeⁿ na t'mo̱ⁿ Ty'o̱o̱ts'om no̱o̱ⁿ na maxjeⁿ nluii." 11Ty'eñ'omna Jesús, tyomeintyjeeⁿ'eⁿ jo nnom gobiernom Pilato. Tax'ee tsaⁿ'ñeeⁿ nnoom: —¿Aa 'u cwiluiindyu' Rey cwentaa nn'aⁿ judíos? T'o̱ Jesús, tsoom: —Maxjeⁿ jo' ja, cha'na matsu'. 12Ntyee na cwiluiitquiendye ñequio nn'aⁿ na cwiluiitquiendye quii' tsjoom tquiana jnaaⁿ'aⁿ nnom Pilato. Ndo' meiiⁿ na cwiqueⁿna ñ'oom nacjoom'm sa̱a̱ jom meiⁿcwii ñ'oom tîc'o̱o̱ⁿ. 13Jo' chii tso Pilato nnoom: —¿Aa maxjeⁿ ticandi' ñ'oommeiiⁿ na cwitjei'yuu'ndyena nacjo'? 14Sa̱a̱ meiⁿcwii 'ndyoo ñ'oom tîc'o̱o̱ⁿ cantyja ñ'oom na tuee'na nacjoom'm. Jo' chii s'aana' na jeeⁿ tjawee' ts'om Pilato na tîc'o̱ Jesús. 15Ndo' ticwii chu na nncuee' xuee pascua tyowaa costumbre na nquii gobiernom nntseicandyaañê meiⁿcwi'ñeeⁿcheⁿ pra̱so na nntaⁿ nn'aⁿ. 16Ndo' quia jo' tyom'aaⁿ cwii pra̱so na jndyu Barrabás w'aancjo na t'maⁿ ñ'oom waa nacjoom'm. 17Ndo' quia na tjomndye nn'aⁿ, tax'ee Pilato nda̱a̱na, tsoom: —Je' candu'yo', ¿'ñeeⁿ juu l'ue n'om'yo' na nntseicandyaandyo̱? ¿Aa juu Barrabás, oo ¿aa Jesús na cwilue nn'aⁿ na cwiluiiñe Cristo? 18Ee sei'no̱ⁿ' Pilato na cwe' na jndoona Jesús jo' chii jla'quioona juu l'o̱o̱ⁿ nchii ee na waa jnaaⁿ' tsaⁿ'ñeeⁿ. 19Ndo' yocheⁿ na wacatyeeⁿ na nncu'xeeⁿ ñ'oom'ñeeⁿ seicwanom scoom'm cwii ñ'oom na m'aaⁿ. Tso: "Ticatii'ndyu' ñ'oomwaa' ee tsaⁿm'aaⁿ' matseixmaaⁿ cantyja na maty'iomyana'. Ee tsjom teincooquiuu' jeeⁿ ñeseicachjuu tsaⁿtsjom ja cantyja 'naaⁿ'aⁿ." 20Ndo' ntyee na cwiluiitquiendye ñequio nn'aⁿ na cwiluiitquiendye quii' tsjoom tyola'jndo̱'na n'om nn'aⁿ na cataⁿ naⁿ'ñeeⁿ na candyaañe juu Barrabás ndo' Jesús cueeⁿ'eⁿ. 21Jo' chii tax'eennda' Pilato nda̱a̱ nn'aⁿ na jndyendye, tsoom: —Cwa candu'yo', ¿cwaaⁿ cwii na wendye joona l'ue n'om'yo' na catseicandyaandyo̱? Joona t'o̱o̱na, jluena: —Juu Barrabás. 22Tax'eennda' Pilato nda̱a̱na. Tsoom: —Xeⁿ juu Barrabás nndyaañê quia jo' ¿chiuu nnts'aayo̱ ñequio Jesús na cwindu'yo' na cwiluiiñe Cristo? Cha'tsondye naⁿ'ñeeⁿ t'o̱o̱na nnoom, jluena: —Caty'ioom' jom ts'oom'naaⁿ. 23Quia jo' tax'ee Pilato nda̱a̱na, tsoom: —¿Ljo' jnaⁿ tseixmaaⁿ nquiu'yo'? Sa̱a̱ majndeiiti jla'xuaa naⁿ'ñeeⁿ, jluena: —Caty'ioom' jom ts'oom'naaⁿ. 24Jnda̱ na nty'iaa' Pilato na tîcanaⁿñê ñ'oom'ñeeⁿ hasta manndyo na nla'wendyena nacjoom'm, quia jo' tcaaⁿ ndaatioo, jñoom'm na jndoo' cha'tsondye naⁿ'ñeeⁿ. Tsoom: —Je' mandyuu'a cha calui'yuu'na' na ticacho̱o̱ jnaⁿ xeⁿ nlacue'yo' tsaⁿm'aaⁿ' na tjaa jnaaⁿ'. Jo' chii, cajndo' ncjo'yo'. 25Sa̱a̱ t'o̱o̱ cha'tsondye naⁿ'ñeeⁿ, jluena: —Ljo' ch'eena' jâ. Ncjo̱o̱yâ nncho̱o̱nqua̱a̱ⁿyâ jnaⁿ ñequio ndaayâ na nncue' tsaⁿm'aaⁿ'. 26Jo' chii Pilato seicandyaañê Barrabás cha'xjeⁿ na taⁿ nn'aⁿ. Ndo' sa̱'ntjoom na cala'sei' sondaro 'naaⁿ'aⁿ Jesús. Jnda̱ jo' tquiaaⁿ juu lueena na caty'ioomna juu ts'oom'naaⁿ. 27Jnda̱ jo' ty'eñ'om sondaro'ñeeⁿ Jesús naquii'cheⁿ wats'iaaⁿ. Jo' jo' jla'tjomndye cha'tso ntmaaⁿ' sondaro nacañom'm. 28Tjeii'na liaⁿ'aⁿ ndo' jla'cweena cwiicheⁿ liaa jom, liaatco colo wee juuna'. 29Ndo' jla'tyjoondyena n'oomnioom cwii tsei. Tioomna juuna' xqueeⁿ cha'cwijom corona. Ndo' tjaa'ndyena cwii tsmaaⁿ ts'o̱o̱ⁿ ntyjaya cha'cwijom ts'ooml'eii' tsaⁿmats'iaaⁿ t'maⁿ. Jnda̱ chii tyota'na cantyena jo nnoom na cwe' cwincona jom. Tyoluena: —Cwila't'maaⁿ'ndyô̱ 'u Rey cwentaa nn'aⁿ judíos. 30Mati tyotuee'na ndaajnaⁿ' cjoom'm. Tjeii'ndyena tsmaaⁿ na ndii' ts'o̱o̱ⁿ, tyotmeiiⁿ'na juuna' xqueeⁿ. 31Jnda̱ tjacjoona na cwincona jom, quia jo' tjeii'na liaatco'ñeeⁿ, jla'cweennda'na liaⁿ'aⁿ jom. Jnda̱ chii ty'eñ'omna jom na nnty'ioomna jom ts'oom'naaⁿ. 32Xjeⁿ na ma'oocalui'na quii' tsjoom, tjomndyena cwii ts'aⁿ tsjoom Cirene na jndyu Simón. L'ana na jndei'na' na cjaañ'oom ts'oom'naaⁿ na nñoom Jesús. 33Tquiena cwii joo na jndyu Gólgota. Ñ'oomwaa' ñecatsona' Ta Tsei'xqueⁿ Ts'oo. 34Tquiana winom na nnc'om na tjoom'na' ñequio cwii nasei na ja. Sa̱a̱ tatic'om quia ljeiiⁿ na tjoom' nasei'ñeeⁿ. 35Ndo' quia jnda̱ ty'ioom sondaro jom ts'oom'naaⁿ, tyo'oona x'iaa na nnty'iaana 'ñeeⁿ nleijnoom' cwii cwii liaⁿ'aⁿ. Ndo' na luaa' tuii seicanda̱a̱'ñena' ñ'oom na seiljeii profeta. Tso: "Tyo'oona x'iaa na nnty'iaana 'ñeeⁿ joona nleijnoom' cwii cwii liaya." 36Jnda̱ chii ty'ecwindyuaandye sondaro'ñeeⁿ na cwil'ana cwenta Jesús. 37Ndo' jo ndyeyu ts'om xqueeⁿ ty'ioomna ljeii na t'mo̱ⁿna' jnaaⁿ'aⁿ. Tsona': "Luaañe juu Jesús na cwiluiiñe Rey cwentaa nn'aⁿ judíos." 38Mati jo' jo' ty'ioomna we naⁿcanty'ue n'oom'naaⁿ, cwii tsaⁿ'ñeeⁿ ñoom ts'oom'naaⁿ na meintyjee' ntyjaa' Jesús ntyjaya. Ndo' cwiicheⁿ tsaⁿ'ñeeⁿ ñoom ts'oom'naaⁿ na meintyjee' ntyjatymaaⁿ'. 39Ndo' nn'aⁿ na tyowinom jo' jo' tyoluena ñ'omwi' nacjoo' Jesús. Tyola'caandyena nqueⁿna. 40Tyoluena: —'U ts'aⁿ na matsu' na nntseityui' wats'om t'maⁿ ndo' ñendyee xuee nntseiwe'nnda' juuna', cwa je' cwji'n'maaⁿndyu' cheⁿnncu'. Xeⁿ mayuu' na cwiluiindyu' Jnda Ty'o̱o̱ts'om, cwa candyo'cue' ts'oom'naaⁿwaa'. 41Ndo' ntyee na cwiluiitquiendye ñequio nn'aⁿ na cwit'mo̱o̱ⁿ ljeii na tqueⁿ Moisés, ñequio nn'aⁿ tmaaⁿ' fariseos, ñequio nn'aⁿ na cwiluiitquiendye naquii' tsjoom cha'tsondye naⁿ'ñeeⁿ mati maluaa' tyola'jnaaⁿ'na Jesús. Tyoluena: 42—Jeeⁿ ya ñetjei'n'maaⁿñê nt'omcheⁿ sa̱a̱ tileicanda̱a̱ nncwji'n'maaⁿñe cheⁿnqueⁿ. Xeⁿ mayuu' na cwiluiiñê Rey cwentaa jaa nn'aⁿ Israel, cwa candyocueeⁿ na nñoom ts'oom'naaⁿ quia jo' nlayuu'a ñ'eⁿñê. 43Jom matseicantyjaa' ts'oom ñequio Ty'o̱o̱ts'om ee tsoom nda̱a̱ya na jom cwiluiiñê Jnda Ty'o̱o̱ts'om. Jo' chii xeⁿ na mayuu' na jnda ntyjii Ty'o̱o̱ts'om ñ'eⁿñe, cwji'n'maaⁿñê juu. 44Ndo' mati naⁿcanty'ue na ñom n'oom'naaⁿ ñ'eⁿ Jesús, tyotuee'na ñ'omwi' nacjoom'm. 45Quia na tuee' na quiajmeiⁿ', teijaaⁿ cha'waa tsjoomnancue hasta na ndyee na matmaaⁿ. 46Juu xjeⁿ'ñeeⁿ jndeii seixuaa Jesús, tsoom: —Elí, Elí, lama sabactani. (Ñ'oomwaa' matsona': Tsotya̱ya Ty'o̱o̱ts'om, ¿chiuu na ma'ndii' ja? ) 47Cwantindye joo nn'aⁿ na m'aⁿ nndyoo' quia na jndyena ñ'oommeiⁿ', jluena: —Tsaⁿm'aaⁿ' macwaaⁿ profeta Elías. 48Ndo' mantyja jleinom cwii ts'aⁿ, tjac'oom cwii 'naⁿ na ya maw'ana' ndaa. Nchjeeñê juuna' naquii' winom na ta̱, tioom juuna' nnom tsmaaⁿ cha nnda̱a̱ nncue'cañoomna' 'ndyoo Jesús na nnc'uu. 49Sa̱a̱ nt'omcheⁿ nn'aⁿ tyoluena: —Ca'ndii' jom. Ñe'canty'iaayâ aa nncwje'cañoom Elías na nncwji'n'maaⁿñe jom. 50Quia jo' seixuaannda' Jesús jndeii, mana tueeⁿ'eⁿ. 51Ndo' xjeⁿ'ñeeⁿ liaatco na ntyjaty'io wats'om t'maⁿ jndii'tcona' hasta xjeⁿ nomtyuaacheⁿ. Jndeii s'eii tyuaa ndo' tiuu ljo̱'. 52Mati jnaaⁿ ndei'luaa ndo' jndye nn'aⁿ na jnda̱ tja̱ na tyola'yu' ñequio Ty'o̱o̱ts'om tando'nnda'na xjeⁿ'ñeeⁿ. 53Quia na jnda̱ tando'nnda' Jesús, mati naⁿ'ñeeⁿ jlui'na naquii' ndei'luaana, ty'equie'na quii' tsjoom Jerusalén. Jo' jo' teitquioo'ndyena nda̱a̱ jndye nn'aⁿ. 54Ndo' juu capeitaⁿ ñequio sondaro 'naaⁿ'aⁿ na cwil'a cwenta Jesús quia na nty'iaana na s'eii ndo' tqueⁿna cwenta cha'tso na tuii, jeeⁿ ndya' tyuena. Jluena: —Mayuu'cheⁿ tsaⁿm'aaⁿ' tyoluiiñê Jnda Ty'o̱o̱ts'om. 55Ndo' jo' jo' m'aⁿ jndye yolcu na cwe' cwinty'iaatquiana ljo' cwiluii. Jnaⁿ naⁿ'ñeeⁿ ts'o̱ndaa Galilea, tquiontyjo̱na naxeⁿ' Jesús na cwindye'ntjomna nnoom. 56Quii'ntaaⁿ yolcu'ñeeⁿ ñ'eⁿ María Magdalena ñequio María tsondyee Jacobo ñ'eⁿ José, ndo' ñequio tsondyee ntseinda Zebedeo. 57Quia tuee' na tmaaⁿ, cwii tsaⁿtya na jndyu José na jnaⁿ tsjoom Arimatea, cwiluiiñe ts'aⁿ na matseijomñe ñ'oom na t'mo̱ⁿ Jesús, 58tjaaⁿ na m'aaⁿ Pilato, tjacaaⁿ ts'oo Jesús. Ndo' tquiaa Pilato ñ'oom'm na nñe'quia sondaro sei'ts'o 'naaⁿ' Jesús nnom José. 59Quia jo' tjaco'ñom José Jesús, seityjooñê liaa sábana na lju' juu ts'oo'ñeeⁿ. 60Jnda̱ chii tjaa'ñê ts'oo'ñeeⁿ naquii' tsue'tsjo̱' xco na jnda̱ tuiiya na tseixmaⁿna' tsei'tsuaa 'naaⁿ'aⁿ. Jnda̱ jo' seicuu'ñê 'ndyoo tsei'tsuaa ñequio cwii tsjo̱' t'maⁿ, mana tjaaⁿ. 61Ndo' María Magdalena ñequio cwiicheⁿ María nty'iaacheⁿna na luaa' s'aaⁿ. Ty'ewindyuaandyena ndyeyu 'ndyoo tsei'tsuaa'ñeeⁿ. 62Xuee na tuii na luaa', maxuee na cwila'jndaa'ndye nn'aⁿ 'naⁿ na nlcaⁿna' joona ee na 'io xuee na nnta'jndyeena. Quia na teincoo cwiicheⁿ xuee, ntyee na cwiluiitquiendye ñequio nn'aⁿ fariseos, ñecwii tmaaⁿ' ty'ena na m'aaⁿ Pilato. 63Jluena nnoom: —'U ta gobiernom, cwijaañjoom' n'o̱o̱ⁿyâ ñ'oom na tyotso tsaⁿcantu'ñeeⁿ quia ndi wanoom'm. Tsoom na xuee jnda̱ ndyee nncwando'xcoom jnda̱ na tueeⁿ'eⁿ. 64Cwe' jo' l'ue n'o̱o̱ⁿyâ na catsa̱'ntjom' sondaro 'naⁿ', na c'oocal'ana cwenta tsei'tsuaⁿ'aⁿ hasta xeⁿjnda̱ teinom ndyee xuee cha nntseicu'na' na joo nn'aⁿ na cwila'jomndye ñ'eⁿñê nlquie'cañomna ndo' nnty'ueena sei'ts'o 'naaⁿ'aⁿ, jnda̱ jo' nluena nda̱a̱ nn'aⁿ na jom jnda̱ mawando'xcoom na tueeⁿ'eⁿ. Ndo' juu cantuwaa' t'maⁿti nñequiu'nn'aⁿna' nn'aⁿ nchiiti ñ'oom na ñeseineiiⁿ xjeⁿ na ñetanoom'm. 65T'o̱ Pilato nda̱a̱na, tsoom: —Nmeiiⁿ sondaro na mañequia luee'yo'. Cwa catsa'yo' ñ'eⁿndyena. Ya ya cwenta cal'a'yo' tsei'tsuaa'ñeeⁿ. 66Quia jo' ty'e naⁿ'ñeeⁿ. Ty'ela'cu'tyeⁿna tsei'tsuaa. Ty'ioomna sa̱yo yuu na ntjom 'ndyoo tsue'tsjo̱' quio tsjo̱' t'maⁿ cha nno̱o̱ⁿ xeⁿ nntseicanaaⁿñe ts'aⁿ. Jnda̱ chii 'ndyena sondaro na nl'a cwenta tsei'tsuaa.
Mateo 27


1Jo' chii ndicwaⁿ waa ñ'oom na tso Ty'o̱o̱ts'om na wanaaⁿ na nntsaaquia̱a̱'a na nnta'jndya̱a̱ya na m'aaⁿ. Jo' chii cal'aaya cwenta na tintseicu'na' na nt'omndyo' 'o taxocanda̱a̱ nlajomndyo' cantyja 'naaⁿ' jo'. 2Ee je' macwindya̱a̱ya ñ'oom naya 'naaⁿ' Ty'o̱o̱ts'om cha'na joo nn'aⁿ Israel. Sa̱a̱ tjaa'naⁿ na teijndeii ñ'oom'ñeeⁿ joona, ee tîcala'yu'ya n'omna quia tyondyena juuna'. 3Sa̱a̱ jaa na cwila'yuu'a nntsaquia̱a̱'a yuu na nnta'jndya̱a̱ya cha'xjeⁿ jnda̱ tso Ty'o̱o̱ts'om: Xjeⁿ na w'iiya joona tsjo̱o̱ na tijoom ñequia na nnc'ooquiee'ndyena yuu na tsjo̱o̱ na nnta'jndyeena. Waa cwii taⁿ' ñ'oom' Ty'o̱o̱ts'om na teiljeii na matseineiⁿna' cantyja 'naaⁿ' xuee na jnda̱ ntquiee': Xjeⁿ na tqueeⁿ tsjoomnancue tjacanda̱a̱' ts'iaaⁿ na s'aaⁿ. 4Sa̱a̱ waa cwiicheⁿ taⁿ' ñ'oom' Ty'o̱o̱ts'om na teiljeii cantyja 'naaⁿ' xuee na jnda̱ ntquiee'. Matsona': Xuee jnda̱ yom tjacanda̱a̱' cha'tso ts'iaaⁿ na s'aa Ty'o̱o̱ts'om. Xuee jnda̱ ntquiee' tacaⁿna' na nnts'aatyeeⁿ ts'iaaⁿ, tajñeeⁿ. 5Ndo' mati waa cwiicheⁿ ñ'oom'm na teiljeii na ma'mo̱ⁿna' cantyja 'naaⁿ' juu ñ'oom'ñeeⁿ. Matsona': Tijoom xuee nñequia na nnc'ooquie'na ndyuaa yuu na mats'aa naya na nnta'jndyeena cantyja 'naⁿya. 6Ndicwaⁿ wanaaⁿ na nt'om nn'aⁿ nnc'ooquiee'ndyena yuu na nnta'jndyeena ee nn'aⁿ na tyondye jndyee ñ'oom na macwji'n'maaⁿñe Ty'o̱o̱ts'om nn'aⁿ tîc'ooquiee'ndyena jo' jo' nc'e na tyola'tjo̱o̱ndyena. 7Nc'e naljo' ma'mo̱ⁿxco Ty'o̱o̱ts'om cwiicheⁿ xuee na matseicajndyuna' xuee je'. Tjacaa jndye ndyu quia jo' ñequio 'ndyoo David seineiiⁿ ñ'oom'm na jnda̱ teiljeii: Xuee je' xeⁿ nndye'yo' jñeeⁿ'eⁿ, tilaquie' n'om'yo'. 8Ee xeⁿ jnda̱a̱ tquiaa Josué yuu na nnta'jndyee nn'aⁿ Israel, tixocatseineiⁿ Ty'o̱o̱ts'om cantyja 'naaⁿ' cwiicheⁿ xuee. 9Jo' chii nn'aⁿ cwentaa' Ty'o̱o̱ts'om ndicwaⁿ waa na nnta'jndyeena cantyja 'naaⁿ'aⁿ, 10ee ts'aⁿ na nncjaquiee' yuu na mawajndye Ty'o̱o̱ts'om, nncwajndye cantyja na mach'ee cha'xjeⁿ nqueⁿ tajñeeⁿ ts'iaaⁿ na s'aaⁿ. 11Jo' chii matsona' na calajnda̱a̱ya na nntsaquia̱a̱'a yuu na nnta'jndya̱a̱ya cha tjameiⁿcwii ts'aⁿ na nntseijomna' na tintseiyoom'm cha'na nn'aⁿ Israel. 12Ee juu ñ'oom' Ty'o̱o̱ts'om wando'na' ndo' waa najndeii na matseixmaⁿna'. Ta̱a̱ticheⁿ juuna' nchiiti cwii xjo na we ntyja ta̱a̱. Mawindi' juuna' na mato̱o̱ⁿ'ñena' añmaaⁿ' ts'aⁿ ñequio espíritu 'naaⁿ' ts'aⁿ. Matseicano̱o̱ⁿna' ñ'oom na ñjoomticheⁿ na m'aaⁿ' ts'om ts'aⁿ ndo' macu'xeⁿna' ñomtiuu na m'aaⁿ' ts'om ts'aⁿ. 13Na cha'tso na jnda̱ tqueⁿ Ty'o̱o̱ts'om, tjaa meiⁿcwii na nnda̱a̱ nncwanty'iu jo nnoom, ee cha'tsoñ'eⁿ m'aⁿ xueena' jo nnom nqueⁿ na nñequiandyo̱ cwenta. 14Nquii Jesús Jnda Ty'o̱o̱ts'om cwiluiiñê tyee na tjacantyja cwentaaya. Jnda̱ tjaqueⁿ'eⁿ cañoom'luee, jo' chii macaⁿna' na caljoo'ndyo̱tya̱a̱ⁿya cantyja 'naaⁿ' na cwila'yu'ya n'o̱o̱ⁿya ñ'eⁿñê. 15Ee m'aaⁿ na wi' ts'oom jaa cha'tso na tijo'ndyo na la'xmaaⁿya. Ee teinoom cha'tso na mach'eena' xjeⁿ jaa na cwila'tjo̱o̱ndyo̱ nnom Ty'o̱o̱ts'om, sa̱a̱ meiⁿcwii tîcatseitjo̱o̱ñê. 16Jo' chii ñequio na t'maⁿya n'o̱o̱ⁿya calacandyoo'ndyo̱ tio 'naaⁿ' Tsotya̱a̱ya Ty'o̱o̱ts'om cha nnto'ño̱o̱ⁿya na wi' ts'oom jaa ñequio naya na matseixmaaⁿ na nnteijndeiina' jaa quia na macaⁿna'.
Hebreos 4


1Ja Pablo, ee na l'ue ts'om Ty'o̱o̱ts'om, cwiluiindyo̱ apóstol, ñ'oomwaa' ma'mo̱ⁿna' ts'aⁿ na majñom Cristo Jesús ts'iaaⁿ 'naaⁿ'aⁿ. Matseicwano̱ⁿya cartawaa na m'aⁿ'yo' tsjoom Éfeso na la'xmaⁿ'yo' cwentaa' Ty'o̱o̱ts'om ndo' na cwila'yu'yo' ñ'eⁿ Cristo Jesús. 2Nquii Tsotya̱a̱ya Ty'o̱o̱ts'om na cwila't'maaⁿ'ndyo̱ ñequio Jesucristo na cwiluiiñê na matsa̱'ntjoom jaa, quiana na nnto'ñoom'yo' juu naya na laxmaⁿna ñequio juu na tjañomtiuu c'oom ts'aⁿ jo nda̱a̱na. 3Cwila't'maaⁿ'ndyo̱ nquii Ty'o̱o̱ts'om na cwiluiiñê tsotye Jesucristo na matseixmaaⁿ na matsa̱'ntjoom jaa. Nc'e na matseitjoom'na' jaa ñequio Cristo, jo' xjeⁿ cañoom'lueecheⁿ nc'e Espíritu Santo matio'naaⁿñê jaa ñequio cwii cwii nnom na matseixmaaⁿ na m'aaⁿ cañoom'luee. 4Cwitjo̱o̱cheⁿ na tqueⁿ Ty'o̱o̱ts'om tsjoomnancue, jnda̱ tjeii'ñê jaa na nntseitjoom'na' jaa ñequio Cristo. Luaa' s'aaⁿ cha nlqueⁿna' jaa na lju'ndyo̱ jo nnoom, ndo' na tjaa jnaⁿ cwicolaxmaaⁿya jo nnoom. 5Ee na wi' ts'oom jaa jo' chii xjeⁿ na jndyeecheⁿ tjeii'ñê jaa na nluiindyo̱ ntseinaaⁿ nc'e Jesucristo, ee luaa' tqueeⁿ ee na ljo' l'ue ts'oom na nluii. 6Tuii na ljo' cha' cantyja 'naaⁿ' jo' nntseit'maaⁿ'ñena' juu naya na matseixmaaⁿ, na cwe' yu tquiaaⁿ na la'xmaaⁿya nc'e nquii Jnaaⁿ na jeeⁿ candya' ts'oom. 7Cantyja 'naaⁿ' juu na jeeⁿ wi' ts'oom jaa, jo' na macwji'n'maaⁿñê jaa ee na tue' Jnaaⁿ, na matseit'maⁿ ts'oom jnaaⁿya. 8Canda̱a̱'ya ma'mo̱ⁿ Ty'o̱o̱ts'om na wi' ts'oom jaa na matseijno̱o̱ⁿ'o̱ⁿ n'o̱o̱ⁿya ndo' mañequiaaⁿ na cwila'no̱o̱ⁿ'a. 9Ndo' jnda̱ t'mo̱o̱ⁿ nda̱a̱ya juu na l'ue ts'oom na wanty'iuu' tyom'aaⁿna', majuu cantyjati na jnaⁿ cha'tso na seijndaa'ñê na nncjaacanda̱a̱'na'. 10Juu ñ'oom wanty'iuu'ñeeⁿ ma'mo̱ⁿna' na quia nncue'ntyjo̱ xjeⁿ nntseicanda̱a̱'ñeñ'eⁿna', matseijndaa'ñê na cha'tso na m'aⁿ cañoom'luee ñequio nnom tsjoomnancue nc'om joo jo' nacje 'naaⁿ' Cristo. 11Nc'e na jnda̱ seitjoom'na' jaa ñ'eⁿ Cristo, teiyo tjeii'ñe Ty'o̱o̱ts'om jaa cha na nc'oomna' jaa na nndaaya cha'na na nndaa' jom, ndo' na nncuaa na ljo' matseiljo'yuna' ñequio na jnda̱ seijndaa'ñê na nnts'aaⁿ ndo' cwiluiina' cha'xjeⁿ na cjaawee' ts'oom. 12Luaa' waa na mach'eeⁿ cha jâ nn'aⁿ judíos na ñentyjaa'jndyee n'o̱o̱ⁿya Cristo, catseit'maaⁿ'ñena' Ty'o̱o̱ts'om cantyja 'naaⁿyâ. 13Ndo' mati 'o nn'aⁿ na nchii judíos quia na jndye'yo' ñ'oom na mayuu' cantyja 'naaⁿ' Cristo, majuu ñ'oomxco naya na macwji'n'maaⁿñena' 'o, jla'yu'yo' ñ'eⁿñê, jo' na jñoom sa̱yo 'o ñequio Espíritu Santo na tsoom na nnto'ñoom'yo'. 14Manquii Espíritu Santo na tjameiⁿntyjee' nnom ñ'oom na cwiljotyeⁿ na maxjeⁿ nnto'ño̱o̱ⁿya ljo' na nñequiaa Ty'o̱o̱ts'om nda̱a̱ya quia na jnda̱ seicandyaañeñ'eeⁿ nn'aⁿ na nla'xmaⁿ cwentaaⁿ'aⁿ, cha na catseit'maaⁿ'ñena' jom na jeeⁿ t'maⁿ cwiluiiñê. 15Cantyja 'naaⁿ' nmeiⁿ' mati ja quia na mandiiya na cwila'yu'ya n'om'yo' ñequio Ta Jesús ndo' na m'aⁿ'yo' na wi' n'om'yo' cha'tso nn'aⁿ na lju' n'om, 16tyoocjo̱meiⁿntyja̱a̱'a na mañequiaya na quianl'uaaⁿ'aⁿ cantyja 'naⁿ'yo' quia na matseina̱ⁿya nnoom. 17Ty'o̱o̱ts'om caxuee cwiluiiñê, nqueⁿ na cwiluiiñê Tsotye Jesucristo na matsa̱'ntjoom jaa, macaⁿ'a nnoom na cantyja 'naaⁿ' Espíritu quiaaⁿ na nla'no̱ⁿ'yo' ñ'oom na ma'mo̱o̱ⁿ nda̱a̱ya ndo' yati ntsata'jnaⁿ'yo' jom. 18Mati catseicanaaⁿñê naquii' nqueⁿ'yo' cha na nnda̱a̱ nla'no̱ⁿ'yo' ljo' tseixmaⁿ ñ'oom na cwicantyjaa' n'om'yo' na cantyja 'naaⁿ' juuna' maqueeⁿ'ñê 'o, ndo' juu na mañequiaaⁿ na cwicandaa nn'aⁿ na laxmaⁿ cwentaaⁿ'aⁿ, jeeⁿ cajndana' ndo' jeeⁿ t'maⁿ tseixmaⁿna', 19ndo' mati quiaaⁿ na caliuuya na jeeⁿcheⁿ ndya' t'maⁿ waa na jneiⁿ. Ñequio juu najndeii na matseixmaaⁿ nnda̱a̱ nnteijneiⁿ jaa nn'aⁿ na cwila'yuu'a ñ'eⁿñê. Ndo' cantyja 'naaⁿ' juu najneiⁿ luaa', 20s'aaⁿ na tando'xco Cristo na tue', ndo' s'aaⁿ na tjacjoo ntyjaa' ts'o̱o̱ⁿ ntyjaya la'ñeⁿ cañoom'luee, 21tqueeⁿ juu na t'maⁿti cwiluiiñe nchiiti cha'tso na cwiluiitquiendye ndo' mati jo nda̱a̱ cha'tso na cwitsa̱'ntjom na m'aⁿ cañoom'luee ñequio cha'tso na waa najnda̱. Juu cwiluiit'maⁿñeti jo nda̱a̱ cha'tso na m'aⁿ je' ndo' mati 'io cha. 22Mati s'aaⁿ na cha'tso nnom c'om nacje 'naaⁿ' juu ndo' s'aaⁿ na juu cwiluiiñe xqueⁿ ñ'oom jo nnom tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ, 23ee tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ cwiluiiñena' seii' Cristo ndo' matseicanda̱a̱'ñeñ'eⁿna' jom nc'e juu tmaaⁿ'ñeeⁿ ndo' cha'tso na niom, canda̱a̱' laxmaⁿna' nc'e Cristo.
Efesios 1


1Jâ nn'aⁿ na canchoo'we na t'maⁿ Jesús na calajomndyô̱ ñ'eⁿñê tyoma'no̱o̱ⁿyâ ñ'eⁿñê. Yocheⁿ na saawi'no̱o̱ⁿyâ cwii joo, nty'iaayâ cwii tsaⁿs'a xjeⁿ na tuiiñe na nchjaaⁿ'. 2Ndo' tax'a̱a̱yâ nnoom, l'uuyâ: —'U Maestro, ¿'ñeeⁿ juu seitjo̱o̱ñe nnom Ty'o̱o̱ts'om, jo' na tuiiñe tsaⁿm'aaⁿ' na nchjaaⁿ'aⁿ? ¿Aa nqueⁿ oo aa nn'aⁿ na nda jom? 3T'o̱ Jesús nda̱a̱yâ, matsoom: —Meiⁿ nchii jnaaⁿ' nquii na tuiiñe na nchjaaⁿ', meiⁿ nchii jnaaⁿ nn'aⁿ na nda juu. Luaa' tjom cha cantyja 'naaⁿ' ca'mo̱ⁿna' na nquii Ty'o̱o̱ts'om waa najndeii na matseixmaaⁿ. 4Tseixmaⁿya na cats'aaya ts'iaaⁿ 'naaⁿ' nqueⁿ na jñoom ja yocheⁿ na ndicwaⁿ wando̱'a. Ee quia nncue'ntyjo̱ xjeⁿ na nncwja̱a̱ya, quia jo' xonda̱a̱ nl'aatya̱a̱ya ts'iaaⁿ 'naaⁿ'aⁿ. 5Yocheⁿ na m'aaⁿya quii'ntaaⁿ nn'aⁿ, cwiluiindyo̱ chom na mañequiaa naxuee jo nda̱a̱na. 6Jnda̱ na tsoom na luaa', tjoom'm ndaajnaⁿ' nomtyuaa. S'aaⁿ tsoo' ñequio juuna', jnda̱ jo' ty'oomñê tsoo'ñeeⁿ lua'nnom tsaⁿnchjaaⁿ'. 7Ndo' tsoom nnom: —Cja' peila na jndyu Siloé, camaⁿ' n'omnjom'. Ñ'oom Siloé matsona' jñom ts'aⁿ x'iaaⁿ'aⁿ. Ndo' tja tsaⁿ'ñeeⁿ, tmaaⁿ nnoom. Ndo' quia jndyolcweeⁿ'eⁿ xuee manty'iaaⁿ'aⁿ. 8Ndo' nn'aⁿ na nndyoo' m'aⁿ yuu na mac'eeⁿ ñequio nn'aⁿ na ñenty'iaana jom na ñetcaaⁿ ljo' tjo̱o̱ñê, ta'x'eena nda̱a̱ ntyjeena: —¿Aa nchii luaa' tsaⁿnchjaaⁿ' na tacatyeeⁿ na tcaⁿ ljo' tjo̱o̱ñe? 9Nt'omndye joona jluena: —Majom luaa'. Sa̱a̱ nt'omcheⁿ jlue: —Nchii jom, cwe' na jeeⁿ tseijomna'. Sa̱a̱ nqueⁿ matsoom: —Maja luaa. 10Jo' na ta'x'eena nnoom, jluena: —¿Chiuu tuiiyuu na ya teitquio' je'? 11T'o̱o̱ⁿ nda̱a̱na, tsoom: —Juu ts'aⁿ na jndyu Jesús s'aaⁿ tsoo', ty'oomñê juuna' lua'no̱o̱ⁿ. Jnda̱ jo' matso na cjo̱ya Siloé na cjo̱camaaⁿ no̱o̱ⁿ. Ndo' tjo̱ jo', tmaaⁿ no̱o̱ⁿ, ndo' je' xuee manty'iaya. 12Quia jo' ta'x'eetina nnoom, jluena: —¿Ndo' juu tsaⁿ'ñeeⁿ, yuu m'aaⁿ? T'o̱o̱ⁿ nda̱a̱na: —Ticaljeiiya. 13Quia jo' ty'eñ'omna juu ts'aⁿ na ñet'oom na nchjaaⁿ' jo nda̱a̱ nn'aⁿ judíos na la'xmaⁿ tmaaⁿ' fariseos. 14Ee xuee na cwita'jndyee nn'aⁿ quia s'aa Jesús tsoo' na s'aaⁿ na ya manty'iaa' tsaⁿ'ñeeⁿ. 15Ndo' mati nn'aⁿ fariseos'ñeeⁿ tyota'x'eena nnoom. Tyoluena: —¿Chiuu tuiiyuu na ya manty'ia'? T'o̱o̱ⁿ nda̱a̱ naⁿ'ñeeⁿ, tsoom: —Juu tsaⁿ'ñeeⁿ ty'oomñê tsoo' lua'no̱o̱ⁿ, jnda̱ chii tmaaⁿya lua'no̱o̱ⁿ, ndo' je' ya manty'iaya. 16Sa̱a̱ nt'om fariseos'ñeeⁿ tyoluena: —Tsaⁿs'am'aaⁿ' nchii m'aaⁿ cantyja 'naaⁿ' Ty'o̱o̱ts'om, ee ticatseit'maaⁿ'ñê xuee na cwita'jndya̱a̱ya. Ndo' nt'om nc'iaana jlue: —Ts'aⁿ na tseixmaⁿ jnaⁿ tixocanda̱a̱ nnts'aaⁿ cwii ts'iaaⁿ t'maⁿ cha'na luaa'. Ndo' laa'ti' tîcwijom ñ'oom na jla'neiⁿna. 17Jo' chii ta'x'eennda'na nnom ts'aⁿ na ñet'oom na nchjaaⁿ'. Jluena nnoom: —Ndo' 'u je', ¿ljo' matsu' cantyja 'naaⁿ'aⁿ na s'aaⁿ na ya manty'ia'? T'o̱o̱ⁿ, matsoom: —Tsaⁿ'ñeeⁿ cwiluiiñê profeta. 18Sa̱a̱ nn'aⁿ judíos'ñeeⁿ maxjeⁿ tiñe'cala'yu'na na ñet'oom na nchjaaⁿ'aⁿ ndo' je' jnda̱ ljoya manty'iaaⁿ'aⁿ. Jo' chii tqueeⁿ'ndyena nn'aⁿ na nda jom. 19Ndo' ta'x'eena nda̱a̱ naⁿ'ñeeⁿ, jluena: —Tsaⁿm'aaⁿ', ¿aa nda'yo' jom? Chiuu cwindu'yo', ¿aa mayuu' na tuiiñê na nchjaaⁿ'aⁿ? 20Ndo' t'o̱o̱ nn'aⁿ na nda jom. Jluena: —Manquiuuyâ na ndaayâ jom, ndo' manquiuuyâ na tuiiñê na nchjaaⁿ'aⁿ. 21Sa̱a̱ cantyja chiuu tuiiyuu na ya manty'iaaⁿ'aⁿ je', jo' ticaliuuyâ. Meiⁿ ticaliuuyâ 'ñeeⁿ s'aa na ya manty'iaaⁿ'aⁿ. Sa̱a̱ jnda̱ tue'ntyjo̱ choom'm. Jo' chii cata'x'ee'yo' 'ñom chiuu waa. Manquiityeeⁿ nntsoom chiuu tuii. 22Luaa' ñ'oom t'o̱o̱ joo nn'aⁿ na nda jom, ee nquiaana nn'aⁿ na cwiluiitquiendye nda̱a̱ nn'aaⁿna. Ee jnda̱ jla'jomndyena xeⁿ na nncwji'yuu'ñe meiⁿcwi'ñeeⁿcheⁿ ts'aⁿ na Jesús cwiluiiñê Cristo, tixonquiana na wanaaⁿ na nntseijomñe tsaⁿ'ñeeⁿ xjeⁿ na cwitjomndye nn'aⁿ na nla't'maaⁿ'ndyena Ty'o̱o̱ts'om. 23Cwe' na luaa' waa, jo' na jlue nn'aⁿ na nda jom: "Jnda̱ tue'ntyjo̱ ñoom'm. Cata'x'ee'yo' 'ñom." 24Quia jo' jnda̱ we ndii' tqueeⁿ' nn'aⁿ judíos juu tsaⁿ na ñet'oom na nchjaaⁿ'. Tyoluena nnoom: —Ñequio na ndo' Ty'o̱o̱ts'om catseineiⁿ' ñ'oom na mayuu'cheⁿ. Jâ cwila'no̱o̱ⁿ'â na juu tsaⁿs'am'aaⁿ' matseixmaaⁿ jnaⁿ. 25Ndo' t'o̱o̱ⁿ nda̱a̱na, matsoom: —Ticaljeiiya, aa jom ts'aⁿ na matseixmaⁿ jnaⁿ. Ñe'cwii waa na matsei'no̱ⁿ'a, meiiⁿ na ñet'o̱o̱ⁿ na nchjaⁿya, sa̱a̱ je' ya manty'iaya. 26Quia jo' ta'x'eennda'na nnoom. Jluena: —¿Ljo' s'aaⁿ 'u? ¿Chiuu s'aayom na ya manty'ia'? 27T'o̱o̱ⁿ nda̱a̱ naⁿ'ñeeⁿ, matsoom: —Majnda̱ tsjo̱o̱ya nda̱a̱'yo', sa̱a̱ ticalañ'oom'ndyo'. Ndo' je' ¿chiuu na ñe'candye'nnda'yo'? ¿Aa mati 'o ñe'calajomndyo' ñ'oom na mañequiaaⁿ? 28Ndo' jla'jnaaⁿ' naⁿ'ñeeⁿ ts'aⁿ na ñet'oom na nchjaaⁿ'. Jluena: —'U cwiluiindyu' ts'aⁿ na matseijomñe ñ'oom'm, sa̱a̱ jâ cwilajomndyô̱ ñ'oom na tyoñequiaa Moisés. 29Jâ manquiuuyayâ na seineiⁿ Ty'o̱o̱ts'om nnom Moisés, sa̱a̱ tsaⁿm'aaⁿ' meiⁿ cwe' ticaliuuyâ yuu jnaⁿyom. 30T'o̱ tsaⁿ'ñeeⁿ nda̱a̱na, matsoom: —Jeeⁿcheⁿ ndya' cjaawee' ts'o̱o̱ⁿ na luaa', na 'o ticaliu'yo' yuu jnaⁿyom, ndo' jnda̱ tquiaaⁿ na ya manty'iaya. 31Cha'tsondyo̱ manquiuuya na Ty'o̱o̱ts'om xocañeeⁿ ñ'oom ndyuee nn'aⁿ na laxmaⁿ jnaⁿ. Sa̱a̱ meiⁿcwi'ñeeⁿcheⁿ ts'aⁿ na matseit'maaⁿ'ñe jom ndo' na mach'ee yuu na l'ue ts'oom, tsaⁿ'ñeeⁿ nñeeⁿ ñ'oom 'ndyoo. 32Cantyjati xuee na jnaⁿ tsjoomnancue, meiⁿjom ndii' tyoondye nn'aⁿ na ñet'oom cwii ts'aⁿ na s'aa na ya manty'iaa' cwii ts'aⁿ na tuiiñe na nchjaaⁿ'. 33Xeⁿ nchii Ty'o̱o̱ts'om m'aaⁿ ñ'eⁿ tsaⁿm'aaⁿ', tjaa na nnda̱a̱ nnts'aaⁿ. 34T'o̱o̱na nnoom, jluena: —'U cha'tso na cha'tso cantyja na tuiindyu' matsei'xmaⁿ' jnaⁿ. Ndo' ¿aa matseijndu' na m'mo̱ⁿ' nda̱a̱ jâ? Quia jo' tjeii'na jom wats'om chjoo 'naaⁿna yuu cwitjomndyena. 35Jndii Jesús na tjeii'na tsaⁿ'ñeeⁿ quii'ntaaⁿna. Quia ljeiiⁿ juu, matsoom nnom: —¿Aa matseiyu' ñequio Jnda Ty'o̱o̱ts'om? 36T'o̱ tsaⁿ'ñeeⁿ, matsoom: —Jeeⁿ 'u Ta, ¿cwaaⁿ ts'aⁿ jom cha ya nntseiyu'a ñ'eⁿñê? 37Matso Jesús nnoom: —Majnda̱ nty'ia' jom. Mannco̱ na matseina̱ⁿya njom' cwiluiindyo̱ nqueⁿ. 38Quia jo'cheⁿ matsoom: —'U Ta, matseiyu'a ñ'eⁿndyu'. Ndo' seit'maaⁿ'ñê Jesús. 39Ndo' Jesús matsotyeeⁿcheⁿ: —Ja jndyo̱o̱ tsjoomnancuewaañe na nnto̱ⁿ'a nn'aⁿ. Nquiee nn'aⁿ na ndoo' nquiuna na cwila'no̱ⁿ'na chiuu waa cantyja 'naaⁿ' Ty'o̱o̱ts'om nnts'aa na nnc'omna cha'cwijom ts'aⁿ na nchjaaⁿ'. Ndo' joo nn'aⁿ na ndoo' nquiuna na m'aⁿna na nchjaaⁿna cantyja 'naaⁿ' Ty'o̱o̱ts'om, joona nñequiaya na canda̱a̱'ya nla'no̱ⁿ'na cantyja 'naaⁿ'aⁿ. 40Nndyoo' meintyjee' cwantindye nn'aⁿ tmaaⁿ' fariseos, ndo' jndyena na luaa' tso Jesús. Quia jo' ta'x'eena nnoom, jluena: —¿Aa mati jâ mach'eena' na nchjaaⁿyâ? 41T'o̱ Jesús nda̱a̱na, matsoom: —Xeⁿ na je' laxmaⁿ'yo' cha'na nn'aⁿ na ticala'no̱ⁿ' cantyja 'naaⁿ' Ty'o̱o̱ts'om quia jo' tjaa'naⁿ jnaⁿ na cwilaxmaⁿ'yo'. Sa̱a̱ nc'e na cwindu'yo' na 'o laxmaⁿ'yo' nn'aⁿ na canda̱a̱'ya cwila'no̱ⁿ' cantyja 'naaⁿ' Ty'o̱o̱ts'om, jo' chii cwilaxmaⁿ'yo' na cho'nqueⁿ'yo' jnaⁿ'yo'.
Juan 9


9Ja matsjo̱o̱ nda̱a̱'yo', juu tsaⁿs'a na nntseityuii' ljeii na toco ñ'eⁿ scuu' ndo' nncoco ñ'eⁿ cwiicheⁿ yuscu, matsona' na cwe' m'aaⁿya ñ'eⁿ yuscu'ñeeⁿ. Wanaaⁿ na nntseityueeⁿ'eⁿ ljeii 'naaⁿ'aⁿ ñ'eⁿ scoom'm xeⁿ na m'aaⁿ tsaⁿ'ñeeⁿ ñ'eⁿ cwiicheⁿ tsaⁿs'a. Ndo' meiⁿcwi'ñeeⁿcheⁿ ts'aⁿ na nncoco ñ'eⁿ cwii yuscu na jnda̱ tyuii' ljeii 'naaⁿ' ñ'eⁿ saa', tsaⁿ'ñeeⁿ matseijndaa'ñena' na cwe' m'aaⁿyaaⁿ ñ'eⁿ yuscu'ñeeⁿ.
Mateo 19:9
One App.
816 Languages.


1Cal'a'yo' cwii naya'ñeeⁿ na cateijndei'yo' nomnn'aaⁿya Febe. Jom mandi'ntjoom quii'ntaaⁿ tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ tsjoom Cencrea. 2Cato'ñoom'yo' jom ñequio xuee' Nquii na cwiluiiñe na matsa̱'ntjom jaa cha'xjeⁿ na macaⁿna' na cal'aa jaa nn'aⁿ na cwilayu'ya n'o̱o̱ⁿya ñ'eⁿ Ty'o̱o̱ts'om. Ndo' catei'jndei'yo' jom ñequio meiⁿnquia nnom na macaⁿna'. Ee jom jndye nn'aⁿ jnda̱ ñeteijneiⁿ, ndo' mati ja. 3Quia'yo' na xmaⁿñe Priscila ñ'eⁿ ti'Aquila. Joona cwila'jomndyena ts'iaaⁿ 'naaⁿ' Cristo Jesús ñ'eⁿndyo̱. 4Ee seiteincuu'ñena' cantyja na m'aⁿna, cwe' cha calui'n'maaⁿndyo̱ ja. Jo' chii cha'tso ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ na nchii judíos cwiñequia na quianl'uaa' Ty'o̱o̱ts'om cantyja 'naaⁿna, ndo' mati ja. 5Mati quia'yo' na xmaⁿndye tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ na cwitjomndye w'aana. Xmaⁿñe Epeneto, tsaⁿ na jeeⁿ jnda ntyjiiya. Jom ts'aⁿ najndyee na seiyu' ñ'eⁿ Cristo ndyuaa Acaya. 6Candu'yo' xmaⁿñe María. Jom jeeⁿ jndye ts'iaaⁿ na s'aaⁿ quii'ntaaⁿ'yo'. 7Candu'yo' na xmaⁿndye nn'aⁿ na ñecwii tsjaaⁿ ñ'eⁿndyo̱ juu Andrónico ñ'eⁿ Junias. Maljoyu ñet'o̱o̱ⁿya w'aancjo ñ'eⁿndyena. Jnda nquiu apóstoles joona. Joona tyuaa'ti jla'yu'na ñ'eⁿ Cristo, nchiiti ja. 8Candu'yo' nnom ti'x'iaya Amplias xmaⁿñê. Ee na jnda ntyjeeⁿ Ta Jesús, mati na jeeⁿ wi' ts'o̱o̱ⁿya jom. 9Ndo' xmaⁿñe Urbano. Jom matseijomñê ts'iaaⁿ 'naaⁿ' Cristo ñ'eⁿndyo̱. Ndo' mati xmaⁿñe Estaquis, jom jeeⁿ wi' ts'o̱o̱ⁿya. 10Candu'yo' na xmaⁿñe Apeles. Cantyja na mach'eeⁿ jnda̱ teitquioo' na matseiyu'ya ts'oom ñ'eⁿ Cristo. Ndo' mati xmaⁿndye nn'aaⁿ' Aristóbulo. 11Xmaⁿñe Herodión tsaⁿ na mañe'cwii tsjaaⁿ jâ ñ'eⁿñe. Ndo' xmaⁿndye nn'aaⁿ' Narciso na m'aⁿna cantyja 'naaⁿ' Jesucristo. 12Xmaⁿñe nomnn'aaⁿya Trifena ñ'eⁿ Trifosa na cwil'ana ts'iaaⁿ 'naaⁿ' Ta Jesucristo. Ndo' xmaⁿñe nomnn'aⁿya Pérsida, jom jeeⁿ jnda ntyjiiya. Jeeⁿ maqueⁿñê na mach'eeⁿ ts'iaaⁿ 'naaⁿ' Ta Jesús. 13Xmaⁿñe Rufo. Jom jeeⁿ t'maⁿ matseixmaaⁿ cantyja 'naaⁿ' Ta Jesucristo. Ndo' mati xmaⁿñe tsoñeeⁿ. Juu jnda ntyjiiya cha'cwijom ntyjii na tsondyo̱ nnco̱. 14Mati cal'a'yo' cwii naya'ñeeⁿ na candu'yo' na xmaⁿñe Asíncrito, Flegonte, Hermas, Patrobas, Hermes ñequio nn'aⁿ na cwila'yu' na m'aⁿ ñ'eⁿndyena. 15Candu'yo' na xmaⁿñe Filólogo, Julia, Nereo, ñequio nomtyjeeⁿ, ñequio Olimpas, ñequio cha'tso nn'aⁿ na macwji' Ty'o̱o̱ts'om cwentaaⁿ'aⁿ na m'aⁿ ñ'eⁿndyena. 16Quia'yo' na xmaⁿndyo' ntyjee'yo' ñequio na xcwee' n'om'yo' na cwitaⁿ'yo' luee'yo'. Ticwii tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ ñ'eⁿ Cristo ndyuaameiiⁿ cwila'cwanomna na xmaⁿndyo'. 17'O nn'aⁿya na cwila'yu'yo', mats'aa ty'oo nda̱a̱'yo' na queⁿndyo' cwenta cantyja 'naaⁿ joo nn'aⁿ na cwil'a na cwito̱ⁿ'ndye nn'aⁿ tmaaⁿ' 'o, na cwil'ana na cwila'tjo̱o̱ndye nc'iaa'yo' jo nnom Ty'o̱o̱ts'om. Ee ñ'oom na cwit'mo̱o̱ⁿ naⁿ'ñeeⁿ tixcwe m'aⁿna' ñ'eⁿ ñ'oom na jnda̱ t'mo̱o̱ⁿyâ nda̱a̱'yo'. Catjei'ndyo' cantyja 'naaⁿ naⁿ'ñeeⁿ, 18ee ticala'xmaⁿna nn'aⁿ na cwindye'ntjom nnom nquii Ta Jesucristo. Naⁿ'ñeeⁿ ticatuee'ndyecjena cantyja 'naaⁿ'aⁿ. Macanda̱ na cwijndoo'na ljo' na macaⁿna' nquieena. Cwila'neiⁿna ñ'oom ca'naaⁿ' na jeeⁿ neiⁿncoo' joona', sa̱a̱ joo ñ'oom'ñeeⁿ cwinquio'nn'aⁿna' joo nn'aⁿ na ticuee' na cwila'no̱ⁿ'. 19Sa̱a̱ jnda̱ t'om ñ'oom cantyja 'naⁿ'yo' na 'o cwitue'ndyo'cje'yo' nnom ñ'oom na xcwe. Jo' na mañequiaana' na jeeⁿ neiⁿya. Ndo' l'ue ts'o̱o̱ⁿ na c'om'c'eendyo' na nl'a'yo' ljo' na majo'ndyo', nchii nl'a'yo'yo' yuu na tis'a. 20Nquii Ty'o̱o̱ts'om na mañequiaaⁿ na meiⁿcwii ñomtiuu tic'o̱o̱ⁿya jo nnoom, mawaa xjeⁿ na nnts'aaⁿ na nntseicachquiaañena' Satanás nacjee' nc'ee'yo'. Juu naya na tseixmaⁿ Jesucristo, c'omna' ñ'eⁿndyo'. 21Timoteo na ñ'eⁿ cwil'aayâ ts'iaaⁿ 'naaⁿ' Ty'o̱o̱ts'om, matseicwanoom na xmaⁿndyo'. Mati Lucio, Jasón, ndo' Sosípater, nn'aⁿ na mañecwii tsjaaⁿ ja ñ'eⁿndye cwilacwanomna na xmaⁿndyo'. 22Maja Tercio matseicwano̱ⁿ na xmaⁿndyo' ñequio xuee' Ta Jesús. Cartawaañe matseiljeiya na matseicwanom Pablo na m'aⁿ'yo'. 23Matseicwanom Gayo na xmaⁿndyo'. Ja Pablo m'aaⁿya waⁿ'aⁿ na mateix'eeⁿ ja. Ndo' mañjaaⁿ cwitjomndye nn'aⁿ na cwila'yu'. Ndo' mati Erasto matseicwanoom na xmaⁿndyo'. Jom tsaⁿcoñom s'om tsjoomwaa. Mati juu nn'aⁿya Cuarto matseicwanoom na xmaⁿndyo'. 24Ty'o̱o̱ts'om quiaaⁿ na c'oom naya na matseixmaⁿ Ta Jesucristo ñ'eⁿ cha'tsondyo' 'o. Amén. 25Ndo' je', cwila't'maaⁿ'ndyo̱ Ty'o̱o̱ts'om. Jom waa najneiⁿ na nnts'aaⁿ na nnc'om'jnda̱'ti'yo' cantyja 'naaⁿ' ñ'oom naya na mañequiaya na cwilui'n'maaⁿndye nn'aⁿ ndo' nc'e ñ'oom na ma'mo̱o̱ⁿya cantyja 'naaⁿ' Jesucristo. Ndo' na luaa' waa, matseijomna' ñequio juu na cwe' wanty'iuu' tyom'aaⁿna' xjeⁿ cwitjo̱o̱cheⁿ na ncuaa tsjoomnancue. 26Sa̱a̱ je' je' cwiwitquioo' xcweyana' nda̱a̱ nn'aⁿ ee ñ'oom' Ty'o̱o̱ts'om na teiljeii na tyola'neiⁿ profetas na tyondye'ntjom nnoom, cantyjati xjeⁿ na tyotsa̱'ntjom Nqueⁿ na ticantycwii na m'aaⁿ. Juu ñ'oom waanty'iuu'ñeeⁿ jnda̱ seicano̱o̱ⁿ cha nn'aⁿ meiⁿnquia ndyuaa nnda̱a̱ nla'yu'na ndo' nla'canda̱na jo nnoom. 27Nnom nquii Ty'o̱o̱ts'om na ñecwiiñê, na tjacantyja na jndo̱' ts'oom, ñecwiitco caluiit'maⁿñê nc'e Jesucristo. Amén.
Romanos 16


24
Cantyja na tandoꞌxco Jesús
(Mt. 28:1-10; Mr. 16:1-8; Jn. 20:1-10)
1Cwitsjoomya xuee najndyee smanaⁿ, tyꞌena yuu waa tseiꞌtsuaa. Tyꞌechona nasei cachi na jnda̱ jlaꞌjndaaꞌndyena. 2Jnda̱ na tquiena jliuna na jnda̱ teindyo̱ tsjo̱ꞌ na ta̱ꞌ ꞌndyoo tsueꞌtsjo̱ꞌ. 3Quia na tyꞌequieꞌna joꞌ joꞌ, taticaliuna seiꞌtsꞌo ꞌnaaⁿꞌ Ta Jesús. 4Xcwe na matseiñꞌeeⁿꞌñenaꞌ joona na cwicatyuena, ndoꞌ teitquiooꞌndye we nnꞌaⁿ nacañoomna na jeeⁿ canchiiꞌ, caxuee liaa. 5Jeeⁿ ndyaꞌ tyuena, jlaꞌntyjanquioondyena nqueⁿna nomtyuaa. Jlue naⁿꞌñeeⁿ nda̱a̱na:
—¿Chiuu quiiꞌntaaⁿ lꞌoo cwilꞌueꞌyoꞌ tsꞌaⁿ na wandoꞌ? 6Tacꞌoomñê ñjaaⁿ, jnda̱ wandoꞌxcoom. Cjaañjoomꞌ nꞌomꞌyoꞌ ñꞌoom na seineiiⁿ nda̱a̱ꞌyoꞌ quia na ndi mꞌaaⁿ tsꞌo̱ndaa Galilea. 7Tsoom na nqueⁿ na cwiluiiñê tsꞌaⁿ na jnaⁿ cañoomꞌluee, nñeꞌquia nnꞌaⁿ cwenta jom luee nnꞌaⁿjnaⁿ. Ndoꞌ naⁿꞌñeeⁿ nntyꞌioomna jom tsꞌoomꞌnaaⁿ. Sa̱a̱ xuee jnda̱ ndyee ncwandoꞌxcoom.
8Quia joꞌ tjañjoomꞌ nꞌomna ñꞌoom na tyotseineiiⁿ. 9Jnaⁿna yuu na waa tseiꞌtsuaa, tyꞌelcweeꞌna ndoꞌ jlaꞌcandiina nnꞌaⁿ canchooꞌcwii ñequio chaꞌtso ntꞌomcheⁿ nnꞌaⁿ chiuu waa na tuii. 10María Magdalena, ñꞌeⁿ Juana, ñꞌeⁿ María tsondyee Jacobo, ñꞌeeⁿ ntꞌomcheⁿ yolcu na ñꞌeeⁿ ñꞌeⁿndyena, joona jlaꞌcandiina nnꞌaⁿ canchooꞌcwii ñꞌoomꞌñeeⁿ. 11Sa̱a̱ apóstoles ndooꞌ nquiuna cweꞌ ñꞌomnco joꞌ. Tîcalaꞌyuꞌna.
12Sa̱a̱ Pedro teicantyjaaⁿ, jleinoom, tjaaⁿ yuu waa tseiꞌtsuaa. Quia na ntyꞌiaaⁿꞌaⁿ naquiiꞌ tseiꞌtsuaa, cweꞌ liaa canchiiꞌ ljeiiⁿ. Ndoꞌ tjalcweꞌnnaaⁿꞌaⁿ waⁿꞌaⁿ, jaawa jaacue tyomꞌaaⁿꞌ tsꞌoom chaꞌtso na jnda̱ tuii.
Ñjomndye we nnꞌaⁿ nato Emaús
(Mr. 16:12-13)
13Majuuti xueeꞌñeeⁿ we nnꞌaⁿ na cwilaꞌjomndye ñꞌeⁿ Jesús cwiꞌoona cwii tsjoom chjoo na jndyu Emaús na mꞌaaⁿ naꞌ canchooꞌcwii kilómetros na tquianaꞌ ñꞌeⁿ Jerusalén. 14Ndoꞌ cheⁿnquieena cantyja chaꞌtso na nmeiiⁿꞌ tuii. 15Yocheⁿ na luaaꞌ jeeⁿ cwilaꞌneiⁿna, manquiiti Jesús tueꞌntyjo̱o̱ⁿ joona. Ñeꞌcwi tjaaⁿ ñꞌeⁿndyena. 16Sa̱a̱ tîcataꞌjnaaⁿꞌna jom ee sꞌaanaꞌ nꞌomnda̱a̱na chaꞌcwijom na titquioona. 17Tsoom nda̱a̱na:
—¿Ljoꞌ ñꞌoom jeeⁿ cwilaneiⁿꞌyoꞌ na tsaꞌyoꞌ nato? Quia joꞌ tyꞌemeintyjeeꞌna na chjooꞌ nꞌomna.
18Ndoꞌ cwiindye joona na jndyu Cleofas tꞌo̱ nnoom, tso:
—¿Aa ꞌu cwii tsꞌaⁿ na cweꞌ tyjeꞌya Jerusalén, joꞌ chii ticaljeiꞌ chiuu waa na tuii wja mawenaꞌ?
19Quia joꞌ tꞌo̱o̱ⁿ nda̱a̱na:
—¿Ljoꞌ tuii?
Joona tꞌo̱o̱na nnoom:
—Aa, waa na tuii cantyja ꞌnaaⁿꞌ Jesús, tsꞌaⁿ tsjoom Nazaret na tyotseixmaⁿ profeta. Tꞌmaⁿ najneiⁿ tsꞌiaaⁿ na tyochꞌeeⁿ ñequio ñꞌoom na tyotseineiiⁿ jo nda̱a̱ chaꞌtso nnꞌaⁿ ndoꞌ jo nnom Tyꞌo̱o̱tsꞌom. 20Sa̱a̱ nquiee ntyee na cwiluiitquiendye nda̱a̱ ntyee ñequio naⁿmaⁿnꞌiaaⁿ cwentaayâ tquiana cwenta jom na catꞌuiityeⁿnaꞌ jom na cueeⁿꞌeⁿ, ndoꞌ tyꞌioom nnꞌaⁿ jom tsꞌoomꞌnaaⁿ. 21Ndoꞌ jâ jeeⁿ ñentyjaaꞌ nꞌo̱o̱ⁿyâ na jom nluiiñê nquii na nntseicandyaañe nnꞌaⁿ Israel. Ndoꞌ waa cwiicheⁿ, jeꞌ jnda̱ ndyee xuee na tuii na nmeiiⁿꞌ. 22Ndoꞌ nchii macanda̱ joꞌ, mati joo yolcu na ñꞌeeⁿ tmaaⁿꞌ na laxmaaⁿyâ, tquioñꞌomna ñꞌoom na jeeⁿ seiñꞌeeⁿꞌnaꞌ jâ. Ee mateincooquiuuꞌ tyꞌena yuu waa tseiꞌtsuaⁿꞌaⁿ, 23sa̱a̱ taticaliuna seiꞌtsꞌo ꞌnaaⁿꞌaⁿ. Tquiolcweeꞌna, tyoluena na mati tcoꞌnaꞌ ángeles nda̱a̱na na jlue yoꞌñeeⁿ nda̱a̱na na jom wanoomꞌm. 24Joꞌ chii tyꞌe ntꞌom ncꞌiaayâ yuu waa tseiꞌtsuaa ndoꞌ jliuna na mayuuꞌ chaꞌxjeⁿ na jlue yolcuꞌñeeⁿ. Sa̱a̱ maxjeⁿ tîcantyꞌiaana nquii Jesús.
25Quia joꞌ tso Jesús nda̱a̱na:
—ꞌO nnꞌaⁿ na tileicalaꞌno̱ⁿꞌyoꞌ maxjeⁿ tiqueⁿꞌyoꞌ cwenta ndoꞌ ticjooꞌ nꞌomꞌyoꞌ na nlayuꞌyoꞌ chaꞌtso ñꞌoom na tyolue profetas. 26Aa nchii maxjeⁿ matsonaꞌ na nquii Cristo catjoom chaꞌtso nawiꞌmeiⁿꞌ cwitjo̱o̱cheⁿ na nntseitꞌmaaⁿꞌñenaꞌ jom.
27Quia joꞌ tyoꞌmo̱o̱ⁿ naquiiꞌ ljeii ꞌnaaⁿꞌ Tyꞌo̱o̱tsꞌom chaꞌtso ñꞌoom na matseineiⁿnaꞌ cantyja ꞌnaaⁿꞌ nqueⁿ. To̱o̱ⁿꞌo̱ⁿ ñequio ljeii na tqueⁿ Moisés ndoꞌ tcuu tyꞌoomnaꞌ hasta xjeⁿ ljeii na tqueⁿ chaꞌtso profetas.
28Quia na tyꞌewindyoona tsjoom chjoo yuu na cwiꞌoona, quia joꞌ sꞌaaⁿ na ndooꞌ wjaatyeeⁿcheⁿ. 29Sa̱a̱ joona lꞌana na jndeiꞌnaꞌ na caljooꞌñê ñꞌeⁿndyena. Jluena:
—Caljooꞌndyuꞌ ñꞌeⁿndyô̱ ee jeꞌ jnda̱ tmaaⁿ ndoꞌ manleinco̱o̱ⁿꞌ.
Joꞌ chii tjaqueⁿꞌeⁿ naquiiꞌ wꞌaa na nljooꞌñê. 30Ndoꞌ quia na tjacjom nacañoomꞌ meiⁿsa ñꞌeⁿndyena, toꞌñoom tyooꞌ, tquiaaⁿ na quianlꞌuaaꞌ Tyꞌo̱o̱tsꞌom cantyja ꞌnaaⁿꞌnaꞌ, tyjeeⁿ ndoꞌ tquiaaⁿ juunaꞌ nda̱a̱na. 31Ndoꞌ xjeⁿꞌñeeⁿ sꞌaanaꞌ joona chaꞌcwijom tsꞌaⁿ na ya teitquiooꞌnndaꞌ ndoꞌ taꞌjnaaⁿꞌna na manquii Jesús joꞌ. Sa̱a̱ jom mana tsuñê jo nda̱a̱na. 32Tyoluena nda̱a̱ ntyjeena:
—Aa tiyuuꞌ sꞌaanaꞌ jndaꞌjom teiiⁿ nꞌo̱o̱ⁿya yocheⁿ na matseineiiⁿ nda̱a̱ya xjeⁿ na ñjomndyo̱ nato quia na seicano̱o̱ⁿ chiuu maꞌmo̱ⁿ ñꞌoomꞌ Tyꞌo̱o̱tsꞌom na teiljeii.
33Ndoꞌ mañejuu xjeⁿꞌñeeⁿ teicantyjana, tyꞌelcweeꞌna Jerusalén. Jliuna nnꞌaⁿ na canchooꞌcwii ñeꞌnaaⁿꞌ mꞌaⁿ naⁿꞌñeeⁿ ñequio ntꞌomcheⁿ ncꞌiaana. 34Quia joꞌ jlue naⁿꞌñeeⁿ nda̱a̱na:
—Jeeⁿ sa, mayuuꞌcheⁿ jnda̱ mawandoꞌxco Ta Jesús, ee jnda̱ teitquiooꞌñê nnom Simón.
35Quia joꞌ joona tyolaꞌneiⁿna chiuu waa na tuii quia na mꞌaⁿna nato ndoꞌ chiuu waa na taꞌjnaaⁿꞌna jom quia na tyjeeⁿ tyooꞌ.
Teitquiooꞌñe Jesús nda̱a̱ nnꞌaⁿ na cwilaꞌjomndye ñꞌeⁿñê
(Mt. 28:16-20; Mr. 16:14-18; Jn. 20:19-23)
36Yocheⁿ na cwilaꞌneiⁿna ñꞌoommeiⁿꞌ, teitquiooꞌ meintyjeeꞌ Jesús xcwe quiiꞌntaaⁿna. Tquiaaⁿ na xmaⁿndyena. Tsoom:
—Cꞌomꞌyoꞌ na tjaañomtiuu quiiꞌ nꞌomꞌyoꞌ.
37Sa̱a̱ joona nioom tyuena, ee jlaꞌtiuuna na cweꞌ ncwaaⁿꞌaⁿ joꞌ cwintyꞌiaana. 38Ndoꞌ tsoom nda̱a̱na:
—¿Chiuu na jeeⁿ matseiꞌndaaꞌnaꞌ nquiuꞌyoꞌ ndoꞌ na luaaꞌ mꞌaaⁿꞌ nꞌomꞌyoꞌ? 39Cantyꞌiaꞌyoꞌ lꞌo̱o̱ya ñꞌeⁿ ncꞌa̱ya na mannco̱tya̱ luaa. Ndoꞌ nquioꞌyoꞌ ja, ee ncwaaⁿꞌ tsꞌaⁿ tjaaꞌnaⁿ seiꞌ cachuunaꞌ, meiⁿ ndeiꞌ chaꞌna cwintyꞌiaꞌyoꞌ na cho̱ ja.
40Jnda̱ tsoom na luaaꞌ, tꞌmo̱o̱ⁿ lꞌo̱o̱ⁿ ndoꞌ ncꞌeeⁿ. 41Sa̱a̱ ndicwaⁿ cweꞌ matseitsaⁿꞌtonaꞌ joona na jeeⁿ neiiⁿna, jeeⁿ cjaaweeꞌ nꞌomna, hasta tileicalayuꞌna na jom. Quia joꞌ tsoom nda̱a̱na:
—¿Aa cwileiꞌñꞌomꞌyoꞌ na ya nlcwaꞌ tsꞌaⁿ?
42Joꞌ chii tquiana cwii taⁿꞌ catscaa jneiiⁿ ñequio tscuu na ñjom tsiomꞌ. 43Toꞌñoom ndoꞌ tcwaaⁿꞌaⁿ ñequio na jndooꞌna. 44Ndoꞌ tsoom nda̱a̱na:
—Chaꞌtso ñꞌoom na teiljeii cantyja ꞌnaⁿya naquiiꞌ ñꞌoom na tqueⁿ Moisés ñequio profetas, ndoꞌ mati naquiiꞌ salmos, ñꞌoomꞌñeeⁿ tyoꞌmo̱o̱ⁿya nda̱a̱ꞌyoꞌ quia na ndicwaⁿ mꞌaaⁿya ñꞌeⁿndyoꞌ. Joonaꞌ wjaatseicanda̱a̱ꞌñenaꞌ, ndoꞌ jeꞌ macwiluii chaꞌxjeⁿ na tsjo̱o̱.
45Quia joꞌcheⁿ tquiaa Jesús na nlaꞌno̱ⁿꞌna ñꞌoomꞌ Tyꞌo̱o̱tsꞌom na teiljeiinaꞌ. 46Tsoom nda̱a̱na:
—Ñꞌoomꞌ Tyꞌo̱o̱tsꞌom na teiljeii, matsonaꞌ na nquii na cwiluiiñe Cristo, jndeiꞌnaꞌ na nntjoom nawiꞌ tꞌmaⁿ, ndoꞌ xuee na jnda̱ ndyee nncwandoꞌxcoom na tueeⁿꞌeⁿ. 47Ñequio xueeꞌ jom nñeꞌquia nnꞌaⁿ ñꞌoom na calcweꞌ nꞌom nnꞌaⁿ jnaaⁿna cha na nntseitꞌmaⁿ tsꞌom Tyꞌo̱o̱tsꞌom joona. Ñꞌoommeiiⁿ nnaⁿnaꞌ Jerusalén, nncjaantyꞌeenaꞌ xjeⁿ chaꞌwaa tsjoomnancue. 48Ndoꞌ ꞌo laꞌxmaⁿꞌyoꞌ na catjeiꞌyuuꞌndyoꞌ ñꞌoommeiiⁿ. 49Queⁿꞌyoꞌ cwenta, ja njño̱o̱ⁿya nquii Espíritu Santo na jnda̱ tso Tsotya̱ya na nñequiaaⁿ nda̱a̱ꞌyoꞌ. Joꞌ chii, caljooꞌndyoꞌ tsjoom Jerusalén hasta na nntoꞌñoomꞌyoꞌ juu na nnaⁿ nandye na nñequiaa najnda̱ꞌyoꞌ.
Tjawa Jesús cañoomꞌluee
(Mr. 16:19-20)
50Quia joꞌ jluiꞌna tsjoomꞌñeeⁿ. Tjachom joona nndyooꞌ tsjoom Betania. Seintyjo̱o̱ⁿ lꞌo̱o̱ⁿ nacjoona, tioꞌnaaⁿñê joona. 51Majuu xjeⁿ na matioꞌnaaⁿñê joona to̱ⁿꞌnaꞌ jom ñꞌeⁿndyena. Tjañꞌoomnaꞌ jom nandye cañoomꞌluee. 52Ndoꞌ joona, quia jnda̱ jlaꞌtꞌmaaⁿꞌndyena jom, tyꞌelcweeꞌna Jerusalén na jeeⁿcheⁿ ndyaꞌ neiiⁿna. 53Ñeꞌquiiꞌcheⁿ tyomꞌaⁿna watsꞌom tꞌmaⁿ na tyolaꞌtꞌmaaⁿꞌndyena Tyꞌo̱o̱tsꞌom. Mantyjati luaaꞌndyo.
Laster referanser i sekundær oversettelse...


1Nnco̱ na cwiluiitquiendyo̱, waa na ñe'catseijndo̱'a n'om' 'o na cwiluiitquiendyo' quii' ntmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ, ja na ndo̱o̱'no̱o̱ⁿ na wi't'maⁿ na teinom Cristo, ndo' na mati nntseijomndyo̱ na nluiit'maⁿñê quia na nndyonnaaⁿ'aⁿ ndo' mati 'o. 2Nn'aⁿ na cwiluiindye canmaⁿ ntsmeiⁿ' Ty'o̱o̱ts'om cal'a'yo' cwenta joona, nchii ñequio najndei'na' na nl'a'yo' ts'iaaⁿ'ñeeⁿ, meiⁿ nchii na queeⁿ n'om'yo' s'om, sa̱a̱ ñequio na xcwee'ya n'om'yo' cha'xjeⁿ nquii Ty'o̱o̱ts'om l'ue ts'oom, 3Ty'o̱o̱ts'om ty'ioom ts'iaaⁿ 'o, meiⁿ nchii nlqueⁿndyo' na nluiit'maⁿndyo' nda̱a̱ joo nn'aⁿ na cwilayu'. 'O xcweya c'om'yo' jo nda̱a̱na cha nnda̱a̱ nluii'ndyena 'o. 4Ndo' na luaa', nqueⁿ na cwiluiitquieñê na mateix'eeⁿ tmaaⁿ' cwentaaⁿ'aⁿ, quia na nndyonnaaⁿ'aⁿ, nnts'aaⁿ na nnto'ñoom'yo' cwii corona na tijoom nc'uaana' na cantyja 'naaⁿ' jo' nntseit'maaⁿ'ñena' 'o. 5Ndo' mati 'o nn'aⁿ na cjeti m'aⁿ'yo', catue'ndyo'cje'yo' nda̱a̱ nn'aⁿ na cwiluiitquiendye naquii' ts'iaaⁿ 'naaⁿ' Ty'o̱o̱ts'om. Matsona' na cha'tsondyo'ñ'eⁿ'yo' catue'ndyo'cje'yo' nda̱a̱ nc'iaa'yo' na cwila'yu' ñequio na nioom' n'om'yo', ee waa ljeii na matsona': M'aaⁿ Ty'o̱o̱ts'om nacjoo nn'aⁿ na cwitjeii's'andye, cwitjeii'lcundye, sa̱a̱ nda̱a̱ nn'aⁿ na cwituee'ndyecje mañequiaaⁿ naya na matseixmaaⁿ. 6Jo' chii catue'ndyo'cje'yo' nacje 'naaⁿ' ts'o̱ Ty'o̱o̱ts'om na tjacantyja najndeii cwiluiiñê cha quia nncue'ntyjo̱ xjeⁿ ntyjeeⁿ nntseit'maaⁿ'ñê 'o. 7Catue'yo' nacjoo' nqueⁿ cha'tsoñ'eⁿ na matseiñ'eeⁿ'ñena' 'o ee m'aaⁿ' m'aaⁿ' ts'oom 'o. 8C'om'yo' na jndo̱' n'om'yo' ndo' cal'a'yo' cwenta, ee m'aaⁿ tsaⁿjndii na jnoom'm 'o. Matseijomna' jom cha'cwijom catsiaⁿ liom na manom manomyo' na mal'ueyo' quioo' na nlquiiyo'. 9Calajnda̱'yo' na cwitsa'yo' nacjoom'm ñequio na cwila'yu'ya ñ'om'yo' ñ'eⁿ Ty'o̱o̱ts'om ee manquiu'yo' na cha'waa tsjoomnancue nquiee nn'aⁿ'yo' na cwila'yu', maljoyu na wi' cwiwinomna cha'xjeⁿ na cwitjom'yo'. 10Ndo' nda̱nquia cwantindyo xuee na cwiwinom'yo' nawi'meiiⁿ, manquiiti Ty'o̱o̱ts'om nnts'aaⁿ na laxmaⁿ'yo' na canda̱a̱'ndyo', na nncwintyje'tyeⁿ'yo' cantyja 'naaⁿ'aⁿ, na nc'om'yo' na jnda̱'yo' jo nnoom, na tjaa'naⁿ na cwii nntseits'eiina' 'o. Nnts'aaⁿ na nmeiiⁿ' nc'e naya na matseixmaaⁿ na m'aaⁿ na candya' ts'oom 'o. Jnda̱ maqueeⁿ'ñê 'o na nla'jomndyo' yuu na caxuee na ticantycwii na cwiluiiñê nc'e Jesucristo. 11Ñenqueⁿ tintycwii na tseixmaaⁿ najneiⁿ na catsa̱'ntjoom. Amén. 12Mateijndeii Silvano ja na teiljeii carta chjoowaañe. Macwjii'a cwenta na cwiluiiñê ts'aⁿ na matseiyu' na xcwee' ts'oom. Cantyja 'naaⁿ' juuna' mañequiaya na t'maⁿ n'om'yo' ndo' macwji'yuu'ndyo̱ na juu naya na matseixmaⁿ Ty'o̱o̱ts'om, cwiluiiñena' na mayuu'. 13Tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ na m'aⁿna Babilonia, na ljo'yu macwjeeⁿ'eⁿ joona cwentaaⁿ'aⁿ cha'xjeⁿ macwjeeⁿ'eⁿ 'o, cwila'cwanomna na xmaⁿndyo'. Ndo' mati maljo' mach'ee jndaaya ti'Marcos. 14Cwii cwiindyo' ñequio luee'yo' quia'yo' na xmaⁿndye ntyjee'yo'. Nda̱a̱ cha'tsondyo' na laxmaⁿ'yo' cwentaa' Cristo, quiaa Ty'o̱o̱ts'om na nnto'ñoom'yo' na meiⁿcwii ñomtiuu tinc'om'yo' jo nda̱a̱na.
1 Pedro 5


3'O nn'aⁿya na wi' ts'o̱o̱ⁿya, jnda̱ seiqueeⁿna' ts'o̱o̱ⁿ na nntseiljeiya cwii ñ'oom cwenta'yo' cantyja 'naaⁿ' juu na tjoom' na macwji'n'maaⁿñe Ty'o̱o̱ts'om jaa, sa̱a̱ je' maqua̱ⁿya cwenta na macaⁿna' na catseijndo̱'a n'om'yo' na cjoo' n'om'yo' cantyja 'naaⁿ' juu na cwilayu'ya n'o̱o̱ⁿya na juuna' ñejom tquiaaⁿ na laxmaⁿ nn'aⁿ cwentaaⁿ'aⁿ.
Judas 1:3
FREE!
One App.
1348 Languages.


1
Juu na cwiluiiñe ñꞌoomꞌ Tyꞌo̱o̱tsꞌom tuiiñê na tsꞌaⁿ jom
1Xjeⁿ na to̱ꞌ Tyꞌo̱o̱tsꞌom na tqueeⁿ chaꞌtso, juu na cwiluiiñe ñꞌoomꞌm maxjeⁿ mꞌaaⁿ ñꞌeⁿñê. Ndoꞌ chaꞌtso na cwiluiiñê mati juu canda̱a̱ꞌñꞌeⁿ cwiluiiñe. 2Juu na cwiluiiñe ñꞌoomꞌ Tyꞌo̱o̱tsꞌom mꞌaaⁿ ñꞌeⁿñê xjeⁿ na jnaⁿjndyeecheⁿnaꞌ. 3Chaꞌtso na maniom na tqueⁿ Tyꞌo̱o̱tsꞌom, ñꞌeeⁿ quia tqueⁿna joonaꞌ. Cwii cwii nnom na maniom, ñequiiꞌcheⁿ na ñꞌeeⁿ na tqueⁿna joꞌ. 4Tseixmaⁿ cheⁿnqueⁿ na ticantycwii na wanoomꞌm. Juu joꞌ na matseixmaaⁿ matseijomnaꞌ chaꞌcwijom chom na matseixueeñenaꞌ nda̱a̱ nnꞌaⁿ. 5Juu naxuee na matseixmaaⁿ, matseicano̱o̱ⁿnaꞌ chaꞌtso na cwiꞌoo nacjooꞌ Tyꞌo̱o̱tsꞌom. Sa̱a̱ chaꞌtso joo joꞌ tîcanda̱a̱ nlqueⁿnaꞌ xjeⁿ ꞌnaaⁿnaꞌ jom.
6Tyomꞌaaⁿ cwii tsaⁿsꞌa na jñom Tyꞌo̱o̱tsꞌom na mꞌaⁿ nnꞌaⁿ judíos. Juan jndyu tsaⁿꞌñeeⁿ. 7Jñoom na tyꞌiom Tyꞌo̱o̱tsꞌom tsꞌiaaⁿ jom na nncwjiꞌyuuꞌñê cantyja ꞌnaaⁿꞌ Cristo na cwiluiiñe naxueeñe, tyochꞌeeⁿ na ljoꞌ cha chaꞌtsondye nnꞌaⁿ ñꞌeⁿ Cristo nlaꞌyuꞌna. 8Nchii nqueⁿ cwiluiiñê naxueeñe sa̱a̱ jñoom na nncwjiꞌyuuꞌñê cantyja ꞌnaaⁿꞌ juu na cwiluiiñe naxueeñe. 9Cristo cwiluiiñê naxueeñe na mayuuꞌcheⁿ, tuiiñê tsjoomnancue. Jom mañequiaaⁿ naxuee nnom ticwii cwii tsꞌaⁿ.
10Nquii na cwiluiiñe ñꞌoomꞌ Tyꞌo̱o̱tsꞌom, tyomꞌaaⁿñe tsjoomnancue, sa̱a̱ meiiⁿ na jom tqueeⁿ juunaꞌ, maxjeⁿ tîcalaꞌno̱ⁿꞌ nnꞌaⁿ ꞌñeeⁿ cwiluiiñê. 11Tyjeꞌcañoom nnꞌaⁿ judíos na mañecwii ndyuaana ñꞌeⁿñê, sa̱a̱ tîcatoꞌñoomna jom. 12Sa̱a̱ ntꞌomndye joona toꞌñoomna jom, ndoꞌ tyolaꞌyuꞌna ñꞌeⁿñê. Nda̱a̱ joona tquiaaⁿ na cwilaꞌxmaⁿna ntseinda Tyꞌo̱o̱tsꞌom. 13Nchii cwiluiindyena ntseinaaⁿ chaꞌxjeⁿ na cwiluiindye nda nnꞌaⁿ. Meiⁿ nchii cwiluiindyena ntseinaaⁿ ee na queeⁿya tsꞌom cwii tsꞌaⁿ. Tomti maqueⁿnaꞌ joona ntseinaaⁿ ee nqueⁿ lꞌue tsꞌoom.
14Nquii na cwiluiiñe ñꞌoomꞌ Tyꞌo̱o̱tsꞌom tuiiñe na tsꞌaⁿ, tyomꞌaaⁿñe quiiꞌntaaⁿna. Canda̱a̱ꞌya mꞌaaⁿ na candyaꞌ tsꞌom nnꞌaⁿ, ndoꞌ cwiluiiñe na mayuuꞌ. Ntyꞌiaanda̱a̱yâ quia seitꞌmaaⁿꞌñe Tyꞌo̱o̱tsꞌom juu. Quia tuii na ljoꞌ saaliuuyâ na ñenquii cwiluiiñe Jnda Tyꞌo̱o̱tsꞌom. 15Juanꞌñeeⁿ tyocwjiꞌyuuꞌñê cantyja ꞌnaaⁿꞌ juu quia seiweeⁿ jñeeⁿꞌeⁿ nda̱a̱ nnꞌaⁿ. Tsoom:
—Nquiuꞌyoꞌ na jnda̱ ñetsjo̱o̱ na ꞌio cha nleitquiooꞌñe cwii tsꞌaⁿ quiiꞌntaaⁿꞌyoꞌ na meiⁿchjoo ticꞌoomꞌnaꞌ ja ñꞌeⁿñê, ee maxjeⁿ mꞌaaⁿ cwii tjo̱o̱cheⁿ na nluiindyo̱. Manquii tsꞌaⁿ na mandyowindyooꞌ luaaꞌ joꞌ.
16Jom canda̱a̱ꞌñꞌeⁿ naya matseixmaaⁿ. Cantyja ꞌnaaⁿꞌ joꞌ matioꞌnaaⁿñe Tyꞌo̱o̱tsꞌom chaꞌtsondyo̱. Cwii nnom na jnda̱ toꞌño̱o̱ⁿya na matioꞌnaaⁿñê jaa, jnda̱ mañoomcheⁿ na cwitoꞌño̱o̱ⁿya. 17Lꞌo̱ Moisés tquiaa Tyꞌo̱o̱tsꞌom ljeii na matsa̱ꞌntjomnaꞌ. Sa̱a̱ cantyja ꞌnaaⁿꞌ Jesucristo cwiliuuya na candyaꞌ tsꞌom Tyꞌo̱o̱tsꞌom jaa ndoꞌ na cwiluiiñê ñꞌoom na mayuuꞌ. 18Tjaaꞌnaⁿ cwii tsꞌaⁿ na jnda̱ ntyꞌiaaꞌ Tyꞌo̱o̱tsꞌom. Macanda̱ nquii Jnaaⁿ na ñecwiiñe, juu jnda̱ tꞌmo̱ⁿ nda̱a̱ya chiuu cwiluiiñê.
Ñꞌoom na tjeiꞌyuuꞌñe Juan tsaⁿ na tyotseitsꞌoomñe nnꞌaⁿ
(Mt. 3:11-12; Mr. 1:7-8; Lc. 3:15-17)
19Nnꞌaⁿ judíos na cwiluiitquiendye Jerusalén jñoomna ntyee cwentaana na mꞌaaⁿ Juan ñequio ntꞌom levitas na cwindyeꞌntjom naquiiꞌ watsꞌom. Tyꞌioomna tsꞌiaaⁿ ntyeeꞌñeeⁿ na cataꞌxꞌee naⁿꞌñeeⁿ nnom Juan ꞌñeeⁿ cwiluiiñê. 20Jom ndyeyu tjeiꞌyuuꞌñê, tsoom:
—Ja nchii Cristo cwiluiindyo̱.
21Joꞌ chii taꞌxꞌeetina nnoom:
—¿Aa profeta Elías ꞌu?
Jom tꞌo̱o̱ⁿ:
—Nchii joꞌ ja.
Taꞌxꞌeenndaꞌna nnoom:
—Quia joꞌ, ¿aa cwiluiindyuꞌ profetaꞌñeeⁿ na matso Moisés na nñequiaa ñꞌoomꞌ Tyꞌo̱o̱tsꞌom nda̱a̱ya?
Sa̱a̱ tꞌo̱o̱ⁿ:
—Nchii joꞌ ja.
22Joꞌ chii jluena nnoom:
—¿Quia joꞌ ꞌñeeⁿ cwiluiindyuꞌ? Catsuꞌ cha ya nntꞌo̱o̱yâ nda̱a̱ nnꞌaⁿ na jñoom jâ. ¿Chiuu matsuꞌ cheⁿnncuꞌ cantyja ꞌnaaⁿꞌ tsꞌiaaⁿ na matseiꞌxmaⁿꞌ?
23Luaa ñꞌoom na seilcweeⁿꞌeⁿ nda̱a̱ naⁿꞌñeeⁿ. Matsoom:
—Ja matsꞌaa chaꞌxjeⁿ na tso profeta Isaías quia tsoom: "Mꞌaaⁿ cwii tsꞌaⁿ na matseiwe jndyeeꞌ jo ndoꞌ ndyuaa yuu tjaa nnꞌaⁿ cꞌoom. Calajndaaꞌndyoꞌ na nquii na tjacantyja na cwiluiitꞌmaⁿñe nntsa̱ꞌntjom ꞌo."
24Nnꞌaⁿ na laꞌxmaⁿ tmaaⁿꞌ fariseos jñoomna naⁿꞌñeeⁿ. 25Ndoꞌ taꞌxꞌeendyeti naⁿꞌñeeⁿ nnoom. Jluena:
—Matsuꞌ na ꞌu meiⁿ nchii Cristo cwiluiindyuꞌ, meiⁿ Elías, meiⁿ nquii profeta na tso Moisés na nñequiaa ñꞌoomꞌ Tyꞌo̱o̱tsꞌom nda̱a̱ya, quia joꞌ ¿chiuu na matseitsꞌoomndyuꞌ nnꞌaⁿ?
26Ndoꞌ tꞌo̱ Juan nda̱a̱na. Tsoom:
—Ja matseitsꞌoomndyo̱ nnꞌaⁿ ñequio ndaatioo, sa̱a̱ quiiꞌntaaⁿꞌyoꞌ mꞌaaⁿ cwii tsꞌaⁿ na ticalaꞌno̱ⁿꞌyoꞌ cantyja ꞌnaaⁿꞌ. 27Majom na nntsꞌaaⁿ tsꞌiaaⁿ ꞌnaaⁿꞌ Tyꞌo̱o̱tsꞌom quia na jnda̱ ꞌndiinaꞌ ja, ee maxjeⁿ mꞌaaⁿ cwii tjo̱o̱cheⁿ na nluiindyo̱. Ja meiⁿ cweꞌ na nndiꞌntjo̱ⁿya nnoom tilꞌuendyo̱.
28Luaaꞌ tuii cwii joo na jndyu Betábara, jo ntyja na macaluiꞌ ñeꞌquioomꞌ xndyaaꞌ jndaa Jordán yuu na tyotseitsꞌoomñe Juan nnꞌaⁿ.
Jesús cwiluiiñê catsmaⁿ tsmeiⁿꞌ Tyꞌo̱o̱tsꞌom
29Xuee na jnda̱ we na tuii na luaaꞌ, ntyꞌiaaꞌ Juan na ndyowindyooꞌ Jesús na mꞌaaⁿ. Matsoom nda̱a̱ jâ na mꞌaaⁿyâ ñꞌeⁿñê joꞌ joꞌ:
—Queⁿꞌyoꞌ cwenta, luaaꞌ tsꞌaⁿ na cwiluiiñe catsmaⁿ tsmeiⁿꞌ Tyꞌo̱o̱tsꞌom na juu matseicanduuꞌ jnaaⁿ nnꞌaⁿ. 30Mañejuu tsꞌaⁿ na jnda̱ ñetsjo̱o̱ya nda̱a̱ꞌyoꞌ cantyja ꞌnaaⁿꞌ na ꞌio cha nleitquiooꞌñe cwii tsꞌaⁿ quiiꞌntaaⁿꞌyoꞌ na tꞌmaⁿti cwiluiiñe, nchiiti ja. Ee mꞌaaⁿ cwii tjo̱o̱cheⁿ na nluiindyo̱. 31Xjeⁿ na to̱ꞌa na matseitsꞌoomndyo̱ nnꞌaⁿ ñequio ndaatioo, meiⁿ ticatseiꞌno̱ⁿꞌa na jom tsꞌiaⁿꞌaⁿ na nntseicanoomꞌm jnaaⁿ nnꞌaⁿ. Sa̱a̱ matsꞌaa tsꞌiaaⁿmeiiⁿ cha catseicaꞌmo̱ⁿnaꞌ nda̱a̱ nnꞌaⁿ Israel na ljoꞌ cwiluiiñê.
32Ndoꞌ Juan tjeiꞌyuuꞌñetyeeⁿ nda̱a̱yâ. Matsoom:
—Ntyꞌiano̱o̱ⁿ na jnaⁿ Espíritu Santo cañoomꞌluee. Jndyocue chaꞌcwijom catuꞌ, ljooꞌñe ñꞌeⁿñê. 33Xjeⁿꞌñeeⁿ meiⁿ tîcatseiꞌno̱ⁿꞌa ꞌñeeⁿ juu na nluiiñe nquii na nntseicanduuꞌ jnaaⁿ nnꞌaⁿ. Sa̱a̱ tjañjoomꞌ tsꞌo̱o̱ⁿ quia jñom Tyꞌo̱o̱tsꞌom ja na catseitsꞌoomndyo̱ nnꞌaⁿ, tsoom no̱o̱ⁿ: "Nntyꞌiaꞌnjomꞌ na nndyocue Espíritu nacjooꞌ cwii tsꞌaⁿ, ndoꞌ nljooꞌñe ñꞌeⁿñê. Juu tsaⁿꞌñeeⁿ jnda̱ tyꞌio̱ⁿya tsꞌiaaⁿ jom na nntseitsꞌoomñê nnꞌaⁿ ñꞌeⁿ Espíritu Santo." 34Ndoꞌ jnda̱ ntyꞌiano̱o̱ⁿya na tuii na ljoꞌ ñꞌeⁿñê. Joꞌ chii macwjiꞌyuuꞌndyo̱ na jom cwiluiiñê Jnda Tyꞌo̱o̱tsꞌom.
Nnꞌaⁿ na tꞌmaⁿjndyee Jesús na calaꞌjomndyena ñꞌeⁿñê
35Cwiicheⁿ xuee meintyjeeꞌnndaꞌ Juan ñequio wendyô̱ jâ nnꞌaⁿ na cwilaꞌjomndyô̱ ñꞌoom na mañequiaaⁿ. 36Ndoꞌ quia ntyꞌiaaⁿꞌaⁿ Jesús na mawjaawinom joꞌ joꞌ, matsoom nda̱a̱yâ:
—Cantyꞌiaꞌyoꞌ, luaaꞌ tsꞌaⁿ na cwiluiiñe catsmaⁿ tsmeiⁿꞌ Tyꞌo̱o̱tsꞌom.
37Ndoꞌ wendyô̱ jâ na cwilaꞌjomndyô̱ ñꞌoom na tyoñequiaaⁿ, quia na jndya̱a̱yâ ñꞌoomwaaꞌ, saantyjo̱o̱yâ naxeⁿꞌ Jesús. 38Taqueⁿ Jesús ndoꞌ ntyꞌiaaⁿꞌaⁿ na cwitsaantyjo̱o̱yâ naxeeⁿꞌeⁿ. Taxꞌeeñê nda̱a̱yâ, tsoom:
—¿Aa waa na nlꞌaꞌyoꞌ ja?
Ndoꞌ lꞌuuyâ nnoom:
—Rabí, ¿cwaaⁿ wꞌaa nncjaꞌmeintyjeꞌ jeꞌ? Ñꞌoom rabí matsonaꞌ tsꞌaⁿ na maꞌmo̱ⁿ ñꞌoomꞌ Tyꞌo̱o̱tsꞌom.
39Matsoom nda̱a̱yâ:
—Quioꞌyoꞌ mana nntyꞌiaꞌyoꞌ.
Quia joꞌ saayâ ñꞌeⁿñê wꞌaa na tjameintyjeeⁿꞌeⁿ. Ndoꞌ chaꞌna ñequiee na matmaaⁿ na squia̱a̱yâ ñꞌeⁿñê. Ljooꞌndyô̱ ñꞌeⁿñê hasta na jnda̱ teinco̱o̱ⁿꞌ.
40Ja Juan ñequio Andrés, tyjee Simón Pedro, jâ jndya̱a̱yâ ñꞌoom na tso Juanꞌñeeⁿ, ndoꞌ saantyjo̱o̱yâ naxeⁿꞌ Jesús. 41Juu Andrésꞌñeeⁿ tjacalꞌueeⁿ xioom Simón. Matsoom nnom:
—Jnda̱ jliuuyâ juu na cwiluiiñe Mesías. (Ñꞌoomwaaꞌ matsonaꞌ Cristo, nquii na tqueⁿ Tyꞌo̱o̱tsꞌom na cwjiꞌnꞌmaaⁿñe nnꞌaⁿ.)
42Quia joꞌ tjañꞌoom Andrés xioom na mꞌaaⁿ Jesús. Ntyꞌiaaꞌ Jesús juu, ndoꞌ matsoom:
—ꞌU re, Simón, jnda Jonás ꞌu. Jeꞌ nntseicajndyuya ꞌu Cefas. (Ñꞌoomwaaꞌ matsonaꞌ Pedro.)
Maꞌmaⁿ Jesús Felipe ñequio Natanael
43Cwiicheⁿ xuee seijndaaꞌñe Jesús na nncjaⁿ tsꞌo̱ndaa Galilea. Quia ljoꞌcheⁿ teincwiñê ñꞌeⁿ Felipe. Matsoom nnom:
—Candyoꞌtseijomndyuꞌ ñꞌeⁿndyo̱ tsꞌiaaⁿ na matsꞌaa.
44Juu Felipeꞌñeeⁿ mañeꞌcwii tsjomꞌm ñequio Andrés ñꞌeⁿ Pedro. Joona nnꞌaⁿ tsjoom Betsaida. 45Ndoꞌ tjacalꞌue Felipe Natanael. Matsoom nnom:
—Jnda̱ jliuuyâ nquii na cantyja ꞌnaaⁿꞌ seiljeii Moisés nacjooꞌ libro na chuunaꞌ ñꞌoomꞌ Tyꞌo̱o̱tsꞌom na matsa̱ꞌntjomnaꞌ. Ndoꞌ mati ntꞌomcheⁿ profetas tyolaꞌljeiina cantyja ꞌnaaⁿꞌ tsaⁿmꞌaaⁿꞌ. Majuu Jesús joꞌ, tsꞌaⁿ tsjoom Nazaret, na cwilue nnꞌaⁿ na jnda José juu.
46Tso Natanael:
—Ndooꞌ ntyjii na cweꞌ Nazaret xocwitquiooꞌñe cwii tsꞌaⁿ na tꞌmaⁿ nnteijneiⁿ nnꞌaⁿ.
Tꞌo̱ Felipe nnoom, matso:
—Candyoꞌ sa. Nntyꞌiaꞌnjomꞌ jom.
47Ntyꞌiaaꞌ Jesús na ndyocwjeꞌcañoom Natanael jom. Matsoom:
—Cantyꞌiaꞌyoꞌ tsaⁿmꞌaaⁿꞌ tiquinquiuꞌnnꞌaaⁿ nnꞌaⁿ. Jom mayuuꞌcheⁿ cwiluiiñê tsꞌaⁿ Israel.
48Taxꞌeeñe Natanael nnoom:
—¿Chiuu ljeiꞌyuꞌ Ta na ljoꞌ matseixmaⁿya?
Tꞌo̱ Jesús, matsoom nnom:
—Cwii tjo̱o̱cheⁿ na nncjaacwaⁿ Felipe ꞌu, ntyꞌiaya ꞌu quia mꞌaaⁿꞌ waꞌ xꞌee tsꞌoom higuera ꞌnaⁿꞌ.
49Ndoꞌ tꞌo̱ Natanael, matsoom:
—ꞌU tsꞌaⁿ na maꞌmo̱o̱ⁿꞌ ñꞌoom naya nda̱a̱ nnꞌaⁿ, ꞌu maxjeⁿ cwiluiindyuꞌ Jnda Tyꞌo̱o̱tsꞌom. ꞌU cwiluiindyuꞌ rey cwentaa jâ nnꞌaⁿ Israel.
50Tꞌo̱ Jesús:
—¿Aa cweꞌ ncꞌe na tsjo̱o̱ya na ntyꞌiaya ꞌu xꞌee tsꞌoom higuera ꞌnaⁿꞌ, aa cweꞌ joꞌ na matseiyuꞌ ñꞌeⁿndyo̱? Maxjeⁿ maniom na jndati laꞌxmaⁿnaꞌ cantyja ꞌnaⁿya na quia wjaꞌntyꞌiaꞌ.
51Ndoꞌ matsotyeeⁿ nnom:
—Ñꞌoom na mayuuꞌcheⁿ matsjo̱o̱ya nda̱a̱ꞌyoꞌ. ꞌO nntyꞌiaꞌyoꞌ na nnaaⁿ cañoomꞌluee. Ndoꞌ nntyꞌiaꞌyoꞌ na nnquiocue ángeles na mꞌaaⁿ ja na cwiluiindyo̱ tsꞌaⁿ na jnaaⁿya na mꞌaaⁿ Tyꞌo̱o̱tsꞌom, ndoꞌ na nncꞌoowanndaꞌna.
Loading reference in secondary version...


2
Toco tsꞌaⁿ tsjoom Caná tsꞌo̱ndaa Galilea
1Xuee jnda̱ ndyee na tuii na luaaꞌ toco cwii tsꞌaⁿ tsjoom Caná, tsꞌo̱ndaa Galilea. Ndoꞌ seijomñe tsondyee Jesús. 2Ndoꞌ joo nnꞌaⁿ na tꞌunco tꞌmaⁿna Jesús ñequio jâ nnꞌaⁿ na cwilaꞌjomndyô̱ ñꞌeⁿñê na mati calajomndyô̱ ñꞌeⁿndyena na cwiꞌuncona. 3Jnda̱ na ntquieꞌ winom, tsondyee Jesús tso nnoom:
—Ticwijndeii winom.
4Tꞌo̱ Jesús nnom, matsoom:
—Naⁿ, ¿ljoꞌ nntsaꞌ ja? Tyooweꞌntyjo̱ xjeⁿ na nntsꞌaa cwii nnom na tixocanda̱a̱ nluii na cweꞌ tsꞌaⁿ nntsꞌaa.
5Matso tsoñeeⁿ nda̱a̱ nnꞌaⁿ na cwindyeꞌntjom joꞌ joꞌ:
—Calꞌaꞌyoꞌ chaꞌtso na nntsa̱ꞌntjoom ꞌo.
6Maniom ñꞌoom na cwiqua̱a̱ⁿ jaa nnꞌaⁿ judíos na cwinndyuuꞌa ñequio na cwitmaaⁿya ꞌnaⁿ. Wꞌaa yuu na toco tsaⁿꞌñeeⁿ meintyjeeꞌ yom ljoo tꞌmaⁿ na tuiinaꞌ ñꞌeⁿ ljo̱ꞌ, na quiwilꞌueeꞌndyena na cwilaꞌcanda̱a̱ꞌndyena costumbreꞌñeeⁿ. Cwiwijndeii cwii cwii tsjooꞌñeeⁿ chaꞌna ñequiee hasta yom xjo lata ndaa. 7Seineiⁿ Jesús nda̱a̱ nnꞌaⁿ na cwindyeꞌntjom joꞌ joꞌ. Matsoom:
—Calacatoꞌyoꞌ ljoomeiⁿꞌ ñequio ndaatioo.
Ndoꞌ jlaꞌcatooꞌ naⁿꞌñeeⁿ joonaꞌ hasta tooꞌ cwijomnaꞌ. 8Jnda̱ joꞌ matsoom nda̱a̱na:
—Jeꞌ catjeiꞌyoꞌ chjoowiꞌ juunaꞌ. Catsaañꞌomꞌyoꞌ na mꞌaaⁿ tsꞌaⁿ na matsa̱ꞌntjom nnꞌaⁿ na cwilaꞌñꞌoomꞌndye nantquie.
Joꞌ chii tyꞌeñꞌomna juunaꞌ na mꞌaaⁿ tsaⁿꞌñeeⁿ. 9Ndoꞌ juu tsꞌaⁿ na matsa̱ꞌntjom naⁿꞌñeeⁿ tꞌuu chjoowiꞌ ndaatioo na jnda̱ seicwaqueⁿ Jesús na winom. Ticaljeii tsaⁿꞌñeeⁿ yuu jnaⁿnaꞌ sa̱a̱ nnꞌaⁿ na cwindyeꞌntjom joꞌ joꞌ nquiucheⁿna yuu tjeiiꞌna juunaꞌ. Quia joꞌ tcwaⁿ tsaⁿꞌñeeⁿ tsꞌaⁿ na macoco. 10Matsoom nnom:
—Ticwii cwii joo na ñetjo̱ na tꞌunco nnꞌaⁿ, najndyee tyoñeꞌquia nnꞌaⁿ winom na yaticheⁿ na nncwe ncꞌiaana. Ndoꞌ quia na jnda̱ mawjaacjoo naⁿꞌñeeⁿ na cwiwena, quia joꞌ cwiñeꞌquiana winom na ticueꞌntyjo̱ na yanaꞌ. Sa̱a̱ ꞌu jeꞌ, jnda̱ seiljoꞌ winom na yaticheⁿ na quia jeꞌcheⁿ nleilꞌuenaꞌ.
11Mꞌaaⁿ Jesús Caná tsꞌo̱ndaa Galilea quia sꞌaajñeeⁿ tsꞌiaaⁿ na tixocaluii na cweꞌ tsꞌaⁿ nntsꞌaa. Ndoꞌ na luaaꞌ sꞌaaⁿ tꞌmo̱o̱ⁿ na tꞌmaⁿ cwiluiiñê. Mancꞌe joꞌ na jâ nnꞌaⁿ na cwilaꞌjomndyô̱ ñꞌeⁿñê, jnaⁿnaꞌ na cwilayuuꞌâ ñꞌeⁿñê.
12Jnda̱ na tuii na luaaꞌ, quia joꞌ jâ nnꞌaⁿ na cwindya̱a̱yâ ñꞌoom na mañequiaaⁿ, saayâ Capernaum ñꞌeⁿñê, ñequio tsoñeeⁿ ñequio ntyjeeⁿ. Ndoꞌ ljooꞌndyô̱ joꞌ joꞌ cwantindyo xuee.
Tjeiꞌ Jesús nnꞌaⁿ quiiꞌ watsꞌom tꞌmaⁿ Jerusalén
(Mt. 21:12-13; Mr. 11:15-18; Lc. 19:45-46)
13Juu xjeⁿꞌñeeⁿ jnda̱ wjaawindyooꞌ nncueeꞌ ncuee pascua quia jaa nnꞌaⁿ judíos cwilacwja̱a̱ canmaⁿ. Joꞌ chii saayâ Jerusalén ñꞌeⁿ Jesús. 14Tachꞌeeⁿꞌ watsꞌom tꞌmaⁿ, joꞌ joꞌ ljeiiⁿ nnꞌaⁿ na cwinda̱a̱ quioondyo ñꞌeⁿ canmaⁿ ñꞌeⁿ cantuꞌ. Ndoꞌ mati meindyuaandye nnꞌaⁿ na cwilaꞌjndyoondye sꞌom ꞌnaaⁿ nnꞌaⁿ na cwiꞌooquieꞌ watsꞌom. 15Ndoꞌ jnda̱ na ntyꞌiaaⁿꞌaⁿ na luaaꞌ, quia joꞌ sꞌaaⁿ lꞌuaa tsjaꞌjneiⁿ, jnda̱ chii jleintyjo̱o̱ⁿ naⁿꞌñeeⁿ. Tjeiiⁿꞌeⁿ chaꞌtsondye joona chꞌeeⁿꞌ tachꞌeⁿ watsꞌomꞌñeeⁿ. Mati canmaⁿ ñꞌeⁿ quioondyo. Ndoꞌ seicantqueeⁿ meiⁿsa na cwileiꞌcho nnꞌaⁿ na cwilaꞌjndyoondye sꞌom joꞌ joꞌ. Seiquiaⁿ sꞌom ꞌnaaⁿ naⁿꞌñeeⁿ. 16Ndoꞌ nda̱a̱ nnꞌaⁿ na cwinda̱a̱ cantuꞌ matsoom:
—Catjeiꞌyoꞌ quiooꞌmꞌaⁿꞌ ñjaaⁿñe. Tacalꞌaꞌyoꞌ na waaꞌ Tsotya̱ya na matseijomnaꞌ chaꞌna tsꞌua.
17Quia joꞌ jâ nnꞌaⁿ na tꞌmaaⁿ na calaꞌjomndyô̱ ñꞌeⁿñê tsꞌiaaⁿ na machꞌeeⁿ tjañjoomꞌ nꞌo̱o̱ⁿyâ ñꞌoom na mawaa cjooꞌ libro Salmos. Matsonaꞌ: "Nlaꞌcueeꞌ nnꞌaⁿ ja jnaaⁿꞌ na queeⁿ tsꞌo̱o̱ⁿya na nleilꞌueeꞌndyena waaꞌ Tyꞌo̱o̱tsꞌom chaꞌxjeⁿ na matsa̱ꞌntjomnaꞌ."
18Ndoꞌ taꞌxꞌee nnꞌaⁿ judíos nnoom, jluena:
—¿Cwaaⁿ tsꞌiaaⁿ nntsaꞌ na tixocaluii juunaꞌ na cweꞌ tsꞌaⁿ nntsꞌaa na mꞌmo̱ⁿnaꞌ nda̱a̱yâ na waa najndeii na matseixmaⁿꞌ na nmeiiⁿꞌ macheꞌ?
19Tꞌo̱ Jesús nda̱a̱na, matsoom:
—Calatyuiꞌyoꞌ watsꞌomwaañe ndoꞌ ñeꞌndyee xuee nntseiwa̱nndaꞌa juunaꞌ.
20Ndoꞌ tꞌo̱o̱ nnꞌaⁿ judíosꞌñeeⁿ:
—Wenꞌaaⁿ nchooꞌ yom ntyu tjacaa na tuii watsꞌomwaañe, ndoꞌ ꞌu jeꞌ ¿aa cweꞌ ñeꞌndyee xuee nntseiweꞌ juunaꞌ?
21Sa̱a̱ seijoomꞌñê na juu seiiⁿꞌeⁿ cwiluiiñenaꞌ watsꞌom. 22Joꞌ chii jnda̱ na tquiaa Tyꞌo̱o̱tsꞌom na tandoꞌxcoom jnda̱ na tueeⁿꞌeⁿ, jâ nnꞌaⁿ na cwindya̱a̱yâ ñꞌoom na mañequiaaⁿ tjañjoomꞌ nꞌo̱o̱ⁿyâ na ljoꞌ tsoom. Ndoꞌ jlayuuꞌâ ñꞌoom na seineiiⁿ ndoꞌ mati ñꞌoomꞌ Tyꞌo̱o̱tsꞌom na teiyo teiljeii.
Ntyjii Jesús chiuu waa naquiiꞌ tsꞌom tsꞌaⁿ
23Yocheⁿ na tyomꞌaaⁿ Jesús Jerusalén na tyowaa xuee Pascua quia jaa nnꞌaⁿ judíos cwilaꞌwja̱a̱ya canmaⁿ, nnꞌaⁿ na mꞌaⁿ joꞌ joꞌ tyontyꞌiaana jndye nnom tsꞌiaaⁿ na tyochꞌeeⁿ na tixocanda̱a̱ nluii na cweꞌ tsꞌaⁿ nntsꞌaa. Joꞌ chii jndyendyena tyolaꞌyuꞌna na cwiluiiñê Cristo. 24Sa̱a̱ tînquiaañê ñꞌeⁿndyena, ee ntyjeeⁿ chiuu nꞌomna. 25Meiⁿ ticaⁿnaꞌ na cwjiꞌyuuꞌñe tsꞌaⁿ nnoom cantyja ljoꞌ laꞌxmaⁿ nnꞌaⁿ, ee maxjeⁿ mantyjeeⁿ chiuu nꞌomna.
Laster referanser i sekundær oversettelse...


32Sa̱a̱ je' candye'yo' ñ'oom na nntsjo̱o̱ nnco̱. Meiⁿcwi'ñeeⁿcheⁿ ts'aⁿ na matseityuii' ljeii 'naaⁿ' ñ'eⁿ scuu', cwii na meiⁿnquia na s'aa scoom'm na nchii ñet'oomya ñequio cwiicheⁿ ts'aⁿ, cha'cwijom nqueⁿ mach'eeⁿ na c'oomya scoom'm ñ'eⁿ cwiicheⁿ ts'aⁿ. Ndo' meiⁿcwi'ñeeⁿcheⁿ ts'aⁿ na nncoco ñ'eⁿ yuscu'ñeeⁿ, matsona' na cwe' m'aⁿyana.
Mateo 5:32
FREE!
One App.
1350 Languages.


12Ee m'aⁿ nn'aⁿ na ticunco nc'e maxjeⁿ tuiindyena na titjo̱o̱ndyena yuscu, ndo' nt'omcheⁿ ticunco nc'e na tuii nasei joona cha titjo̱o̱ndyena yuscu. Sa̱a̱ m'aⁿ nt'omcheⁿ nn'aⁿ na cwila'jndaa'ndye cheⁿnquiee na ticunco ee ñe'candye'ntjomna nnom Ty'o̱o̱ts'om na m'aaⁿ cañoom'luee. 'Ñeeⁿ juu ts'aⁿ na matsei'no̱ⁿ' ndo' nnda̱a̱ nntseicanda̱ ñ'oomwaa', catseicana̱a̱ⁿ.
Mateo 19:12
FREE!
One App.
1349 Languages.


1Quia jo' to'ño̱ⁿ cwii tsmaaⁿ, cha'cwijom ts'oomxjeⁿ juuna'. Ndo' tso ángel no̱o̱ⁿ: —Quicantyja', cwji' xjeⁿ wats'om cwentaa' Ty'o̱o̱ts'om ñequio nomts'om. Ndo' quincho' cha'tsondye nn'aⁿ na cwila't'maaⁿ'ndye jom jo' jo'. 2Quia macwji' xjeⁿ wats'om, tincwji' xjeⁿ tach'eeⁿ'na'. Ee jnda̱ tquiaya na cha'waa wen'aaⁿ nchoo' we chi' na joo nn'aⁿ na nchii judíos wanaaⁿ na ñequioquie'na jo' jo'. Ndo' nlqueⁿna xjeⁿ 'naaⁿna tsjoom cwentaya na lju' cwiluiiñena' yuu na meintyjee' wats'om'ñeeⁿ. 3M'aⁿ we nn'aⁿ 'naⁿya na cwitjei'yuu'ndye cantyja 'naⁿya. Joona nlqua̱a̱ⁿya na nñe'quiana ñ'oom nda̱a̱ nn'aⁿ cwii meiⁿ xuee waljoo' we siaⁿnto waljoo' ndyeen'aaⁿ xuee. Ndo' nlcwee'na liaa ntom na cwantindyo. 4Wendye joona meintyjee'tyeⁿna jo nnom nquii Ta Ty'o̱o̱ts'om na matsa̱'ntjom cha'waa tsjoomnancue. Cwiluiindyena we n'oom olivos ñequio we 'naⁿ na cwicañjoom' nlca. 5Ndo' xeⁿ m'aaⁿ 'ñeeⁿ juu na ñecats'aa nata̱' wendye naⁿ'ñeeⁿ, quia jo' nlui' chom ndyueena na nlcoñe tsaⁿ'ñeeⁿ. Meiⁿcwi'ñeeⁿcheⁿ ts'aⁿ na ñe'cats'aa nata̱' joona, majndaa' na laa'ti' nncue'. 6Wendye joona nñequiaa Ty'o̱o̱ts'om na nla'xmaⁿna najnda̱na na nla'cata̱'na tsjo̱'luee cha tincua' cha'tsoti xuee na cwiñequiana ñ'oom 'naaⁿ'aⁿ. Ndo' mati nñequiaaⁿ najndeii na nla'xmaⁿna na nla'cwaqueⁿna ndaatioo na nnts'aana' niom'. Ndo' cwanti ndii' na l'ue n'omna nnda̱a̱ nla'quioona meiⁿnquia nnom nawi' nacjoo nn'aⁿ tsjoomnancue. 7Quia na jnda̱ jnda̱a̱' na cwitjei'yuu'ndyena, quia jo' juu quioo' jndii na m'aaⁿyo' ts'om tsue' na tjaa yuu ntycwii na njoom, nlui'yo' nnts'aayo' tia' nacjoo wendye naⁿ'ñeeⁿ. Nnaⁿñeyo' ñ'eⁿndyena ndo' nntseicwjeeyo' joona. 8Ndo' sei'ts'o 'naaⁿna nncwindyuaana' ts'om nataa naquii' tsjoom t'maⁿ yuu na ty'ioom nn'aⁿ nquii Ta Jesucristo cwentaaya nacjoo' ts'oom'naaⁿ. Ndo' ñequio ñ'oom na cwe' tjañoom' matseicajndyuyana' tsjoom t'maⁿ'ñeeⁿ Sodoma ñequio Egipto. 9Ndyee xuee waljoo' xcwe nncwindyuaa sei'ts'o 'naaⁿna jo' jo'. Ndo' nn'aⁿ na ticwii cwii nnom na tjachuii'ndye, ñequio nn'aⁿ na la'xmaⁿ cwii cwii tmaaⁿ'ndye, ñequio nn'aⁿ na cwichuii' ñ'oom na cwila'neiⁿ, ñequio nn'aⁿ na nnaⁿ ticwii cwii tsjoomnancue, nnty'iaana sei'ts'o 'naaⁿ naⁿ'ñeeⁿ, sa̱a̱ tixonquiana na nncjaacant'iuu'ndye naⁿ'ñeeⁿ. 10Nn'aⁿ tsjoomnancue nla'neiiⁿ'ndyena quia na jnda̱ tja̱ wendye naⁿ'ñeeⁿ. Nnts'aana' na jeeⁿ ya nquiuna hasta nl'ana naya nc'iaana. Ee jeeⁿ tyoco'wi'na' joona nquiuna cantyja 'naaⁿ' ñ'oom na ñetjei'yuu'ndye wendye naⁿ'ñeeⁿ na jnda̱ tja̱. 11Sa̱a̱ quia jnda̱ jnda̱a̱' ndyee xuee waljoo' xcwe na nncwindyuaa sei'ts'o 'naaⁿ naⁿ'ñeeⁿ, quia jo' nñequiaa Ty'o̱o̱ts'om na nnquioonnda' jndyeena, nnta'ndo'nnda'na. Mantyja nncwintyjee'yuna ndo' jeeⁿ ndya' nntyue nn'aⁿ na nnty'iaa na ljo' nluii. 12Quia jo' wendyena nndyena na nleic'uaa jndeii cañoom'luee. Nntsoom: —Quio'wa'yo' ñjaaⁿ. Quia jo' nnc'oowana cañoom'luee ñ'eⁿ cwii nchquiu ñequio na jndoo' joo nn'aⁿ na ñel'awi' ñ'eⁿndye joona. 13Ndo' majo'to xjeⁿ'ñeeⁿ jndeii nnts'eii. Quii'ntaaⁿ qui wario na tseixmaⁿ tsjoom t'maⁿ'ñeeⁿ, nntseityuii'na' cwiina'. Ndo' ntquiee' meiⁿ nn'aⁿ nncwje cantyja na nnts'eii. Ndo' nn'aⁿ na cwin'ndiina', nla'catyuendyena, nnto̱'na na nlcwii'na Ty'o̱o̱ts'om na m'aaⁿ cañoom'luee. 14Juu nawi' na jnda̱ we, jnda̱ teinomna'. Canty'ia', manncue'ntyjo̱ nawi' na jnda̱ ndyee. 15Quia jo' ángel na jnda̱ ntquiee' tjo̱o̱ⁿ'o̱ⁿ ntu 'naaⁿ'aⁿ. Ndo' teic'uaa na jndeii cwila'neiⁿ nn'aⁿ cañoom'luee. Cwilue: Ticwii cwii ndyuaa na ñesa̱'ntjomndye cheⁿnquieena', je' m'aⁿna' nacje 'naaⁿ' Ta Ty'o̱o̱ts'om cwentaaya ñequio Jnaaⁿ Cristo. Jom ticantycwii cantyja na matsa̱'ntjoom. 16Ndo' joo ntquiuu nchoo' ñequiee nn'aⁿ na cwiluiitquiendye na meindyuaandye ntio ndiocheⁿ nacañoom' Ty'o̱o̱ts'om, ty'eta'nquiona, tyeⁿnquiuuna nomtyuaa na tyola't'maaⁿ'ndyena jom. 17Tyoluena: Cwiñe'quiaayâ na quianl'ua' 'u Ta Ty'o̱o̱ts'om na matsei'xmaⁿ'ñ'eⁿ' cha'tso nnom najnda̱. 'U m'aaⁿ ndo' m'aaⁿndyu', nacjee' na jnaⁿjndyeena' mam'aaⁿndyu' ndo' ticantycwii cantyja 'naⁿ'. Mama'mo̱o̱ⁿ' chiuu waa najndu' na matsei'xmaⁿ', ndo' je' jnda̱ t'mo̱ⁿna' na matsa̱'ntjom'. 18Nn'aⁿ tsjoomnancue cwila'jndoona 'u, sa̱a̱ je' jnda̱ tue'ntyjo̱ xjeⁿ na matsei'w'ii' joona. Jnda̱ tue'ntyjo̱ xjeⁿ na nncu'xeⁿ' nn'aⁿ na jnda̱ tja̱, ndo' na nñequiaa' juu na cwita'ntjom nn'aⁿ na tyondye'ntjom njom' na tyoñequia ñ'om'. Ndo' mati nñequiaa' na cwita'ntjom cha'tso nt'omcheⁿ nn'aⁿ na la'xmaⁿ cwenta' na cwila't'maaⁿ'ndye xue', meiiⁿ nn'aⁿ na t'maⁿ la'xmaⁿ, ndo' meiiⁿ nn'aⁿ na tit'maⁿ la'xmaⁿ. Ndo' na nntseicandu' nquiee nn'aⁿ na cwila'ndaa' n'om nn'aⁿ na cha'waa tsjoomnancue. 19Jnda̱ jo' juu wats'om cwentaa' Ty'o̱o̱ts'om na waana' cañoom'luee, jnaaⁿna'. Ndo' jo' jo' nty'iaya juu castom na ñjom ñ'oom na seityeⁿtyeeⁿ nda̱a̱ nn'aⁿ Israel. Quia jo' jnaaⁿ chomntsuee ndo' teic'uaa na tyola'xuaana', tyots'eii, ndo' jndeii tua'tsaaⁿ.
Apocalipsis 11


20Ee ntyjaa'ya cwii ts'o̱o̱ⁿ na tixonquiaa Ty'o̱o̱ts'om na nnts'aa cwii na cantyja 'naaⁿ' jo' nlui'jnaaⁿ'ndyo̱, xeⁿ nchii ñequio na t'maⁿya ts'o̱o̱ⁿ nnda̱a̱ nntseina̱ⁿ nda̱a̱ cha'tsondye nn'aⁿ ndo' na maje' ndo' 'iocha luaa' nleitquioo' cantyja 'naⁿya na tjacantyja na t'maⁿ cwiluiiñe Cristo, meiiⁿ na nncwando̱'tya̱ oo meiiⁿ na nntseicuee'tona' ja.
Filipenses 1:20
FREE!
One App.
1349 Languages.


15Nntseixueeñena' jo nda̱a̱ nn'aⁿ na m'aⁿ ndyuaa cwentaa' Zabulón ndo' jo nda̱a̱ nn'aⁿ na m'aⁿ ndyuaa cwentaa' Neftalí. Nntseixueeñena' jo nda̱a̱ nn'aⁿ na m'aⁿ ndyuaa 'ndyoo ndaaluee, ñequio ndyuaa xndyaa' jndaa Jordán, ñequio ts'o̱ndaa Galilea yuu na m'aⁿ nn'aⁿ na nchii nn'aⁿ judíos.
Mateo 4:15
FREE!
One App.
1348 Languages.


16Ñequio Cristo s'aa Ty'o̱o̱ts'om cha'tsoti na m'aⁿ cañoom'luee ñequio tsjoomnancue. Nt'om ya cwinty'iaanda̱a̱ya ndo' ñ'eeⁿ' nt'om na tileicanty'iaaya, cha'na cantyja na cwitsa̱'ntjom ángeles, ndo' cha'na joo na cwiluiitquiendye na nchii nn'aⁿ joo. Ñ'eⁿ Cristo s'aaⁿ cha'tsoñ'eⁿ, cha catseit'maaⁿ'ñena' juu cantyja 'naaⁿ cha'tso nmeiⁿ'.
Colosenses 1:16
FREE!
One App.
1349 Languages.


1Luaa ñ'oom na mayuu': xeⁿ m'aaⁿ ts'aⁿ na macantyjaa' ts'oom na nluiitquieñê jo nnom tmaaⁿ' na macwji' Ty'o̱o̱ts'om cwentaaⁿ'aⁿ, jeeⁿ xcwe na macantyjaa' ts'oom. 2Jo' chii ts'aⁿ na jnda̱ ty'oomna' na cwiluiitquieñe quii' ts'iaaⁿ 'naaⁿ' Ty'o̱o̱ts'om, matsa̱'ntjomna' na tjaa'naⁿ ñ'oom cjoom'm. Ñecwii scoom'm m'aaⁿ. Ts'aⁿ na xcwe matseitiuu jom. Ts'aⁿ na maqueⁿñe cwenta ndo' na cwiluiiñê ts'aⁿ na jnda nquiu nn'aⁿ. Matsona' na ñequii'cheⁿ m'aaⁿc'eeñê na nnteix'eeⁿ nn'aⁿ na cwe' cwiquieya waⁿ'aⁿ, ndo' 'naⁿ'aⁿ na m'mo̱o̱ⁿ nda̱a̱ nn'aⁿ, 3ticatsona' na tsaⁿcandii jom, meiⁿ na nl'ueeⁿ ndia'. Macaⁿna' ts'aⁿ na yats'aⁿñe jom, ts'aⁿ na xiom'ñe ñequio nn'aⁿ, na tintseiqueeⁿ ts'oom s'om. 4Maty'iomna' na ya maqueeⁿ xjeⁿ nn'aⁿ waⁿ'aⁿ, mati cwila'canda̱a̱'ndye ntseinaaⁿ nnoom, ndo' cwila't'maaⁿ'ndyena jom, 5ee xeⁿ ti'naⁿ'aⁿ na nlqueeⁿxjeⁿ nn'aⁿ waⁿ'aⁿ, tixocanda̱a̱ nnteix'eeⁿ tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. 6Nc'e na ljo', ts'aⁿ na nluiitquieñe jo nda̱a̱ nn'aⁿ tmaaⁿ' cwentaa' Ty'o̱o̱ts'om ticatsona' na jom ts'aⁿ na nmeiiⁿndyo tioñe l'o̱ Ty'o̱o̱ts'om, tints'aana' na nnc'oom' ts'oom na jeeⁿ t'maⁿ cwiluiiñê, ndo' na ljo' ntseijndaa'ñena' cantyja 'naaⁿ'aⁿ na waa jnaaⁿ'aⁿ cha'xjeⁿ jnaⁿ na t'uiina' tsaⁿjndii. 7Mati macaⁿna' na waa ñ'oom ya cantyja 'naaⁿ'aⁿ quii'ntaaⁿ nn'aⁿ na tyoola'yu', cha ticalui'jnaaⁿ'ñê ndo' na ncjaañ'oom tsaⁿjndii jom xjeⁿ 'naaⁿ'. 8Mati cantyja 'naaⁿ nn'aⁿ na cwindye'ntjom quii' tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ, matsona' na macanda̱ ñ'oom ya nquiu nn'aⁿ cantyja 'naaⁿna, ndo' cwila'canda̱a̱'ndyena ñ'om ndyueena. Tinc'omna na nn'aⁿ candyee joona, meiⁿ tinc'omna na queeⁿ n'omna s'om na nchii jndyaa' 'naaⁿna. 9Maty'iomna' cantyja 'naaⁿna na cwiljoo'ndyetyeⁿna ñequio ñ'oom na xcwe na cwila'yuu'a cantyja 'naaⁿ' Cristo na meiⁿcwii ñomtiuu cantyja 'naaⁿ'na'. 10Najndyee macaⁿna' na nlqueⁿ nn'aⁿ cwenta aa cwila'canda̱a̱'ndye naⁿ'ñeeⁿ ndo' xeⁿ teitquioo' na ya cwil'ana, quia jo' ya nndye'ntjomna nnom tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. 11Mati matsona' lcuu naⁿ'ñeeⁿ cuaa ñ'oom ya cantyja 'naaⁿna, nchii la'xmaⁿna nn'aⁿ na cwila'tjom cantu, xcwe cantyja 'naaⁿna ndo' cwila'canda̱a̱'ndyena cantyja 'naaⁿ cha'tso. 12Matsona' na cwii tsaⁿs'a na mandi'ntjom, ñecwii scoom'm ndo' ya maqueeⁿ xjeⁿ ntseinaaⁿ ñequio cha'tsondye nn'aⁿ waⁿ'aⁿ. 13Nn'aⁿ na cwindye'ntjom naquii' tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ, xeⁿ na ya cwil'ana ts'iaaⁿ'ñeeⁿ quia jo' nnquioo na jnda nquiu naⁿ'ñeeⁿ joona. Ndo' mati nñequiaana' na ti'maaⁿ' n'omna na nntjei'yuu'ndyena na cwila'yu'ya n'omna ñequio Cristo Jesús. 14Ntyjaa' ts'o̱o̱ⁿ na tyuaa' nncjo̱cando̱o̱'a 'u, jo' chii matseiljeiya ñ'oommeiiⁿ 15cha xeⁿ na nntseitsaaⁿ'ñena' na nncjo̱, quia jo' mantyji'jndaa'ndyu' chiuu matsa̱'ntjomna' na nnc'oom' quii'ntaaⁿ nn'aⁿ na cwila'yu' na la'xmaⁿna tmaaⁿ' cwentaa' Ty'o̱o̱ts'om na wando', na juu jo' cwiluiiñena' tax'ee w'aa ñ'oom na mayuu'. 16Ñ'oom na mayuu', juu ñ'oom wanty'iuu' m'aaⁿna' cantyja 'naaⁿ' na cwila't'maaⁿ'ndyo̱, jeeⁿ t'maⁿ tseixmaⁿna', matsona': Teitquioo'ñe Cristo tsjoomnancue na ts'aⁿ jom, cantyja 'naaⁿ' Espíritu teijndaa' na tjaa jnaⁿ tseixmaaⁿ, nty'iaa ángeles jom. Nda̱a̱ nn'aⁿ jndye njoomnancue tyoñequia nn'aⁿ ñ'oom cantyja 'naaⁿ'aⁿ, nn'aⁿ cha'waa tsjoomnancue tyola'yu'na ñ'eⁿñê, cañoom'luee to'ñom Ty'o̱o̱ts'om jom.
1 Timoteo 3


10Sa̱a̱ ñ'eⁿ carta'ñeeⁿ nchii ñe'catsjo̱o̱ya na catjei'ndyo'ñ'eⁿ'yo' ñequio nn'aⁿ tsjoomnancue na cwe' m'aⁿyana ñequio nn'aⁿ oo na m'aⁿna na cwila'queeⁿ n'omna 'naaⁿ' cwiicheⁿ ts'aⁿ, oo na jeeⁿ ya cwinquio'nn'aⁿna nc'iaana cha nnda̱a̱ ntjeii'na 'naaⁿ naⁿ'ñeeⁿ oo ñ'eⁿ joo nn'aⁿ na cwila't'maaⁿ'ndye 'naⁿ na cwe' nn'aⁿ l'a. Ee xeⁿ tilajomndyo' ñequio nn'aⁿ na laxmaⁿ nmeiⁿ', nlcaⁿna' na calui'yo' tsjoomnancue.
1 Corintios 5:10
FREE!
One App.
1349 Languages.


9T'o̱ Jesús nda̱a̱yâ, matsoom: —Ndicwaⁿ waa xjeⁿ na nnts'aatya̱ ts'iaaⁿ cwii tjo̱o̱cheⁿ na nnt'ue nn'aⁿ judíos ja. Ndo' na luaa' waa matseijomna' cha'cwijom na cwii xuee na canda̱a̱'ya canchoo'we horas na nnts'aa ts'aⁿ ts'iaaⁿ. Quia naxuee manom ts'aⁿ, xocwity'ueeⁿ, ee ya tquioom'm nc'e na manty'iaa' ñe'quioom' tsjoomnancuewaañe.
Juan 11:9
FREE!
One App.
1348 Languages.


29'O cwila'no̱ⁿ'yo' ñ'oom na tjañoom' na juu tsaⁿs'a na maco'ñom yuscu na macoco ñ'eⁿñê, masaa' yuscu'ñeeⁿ jom. Sa̱a̱ juu ts'aⁿ na matseijomñe ñ'eⁿ tsaⁿs'a'ñeeⁿ, nchii m'aaⁿ na lioo' na maco'ñom x'iaa' yuscu'ñeeⁿ. Nchii jo'. Cwiquioo na neiiⁿ' na mandiiñe ñ'oom na matseineiⁿ x'iaa'. Maluaa' matseijomna' na matseicanda̱a̱'ñena' na neiⁿya cantyja 'naaⁿ' Jesús.
Juan 3:29
FREE!
One App.
1350 Languages.


1Nc'e na cwiluiindyo' ntseinda Ty'o̱o̱ts'om na m'aaⁿ na jeeⁿ candya' ts'oom 'o, jo' na macaⁿ'a na caluii'ndyo' cha'xjeⁿ nqueⁿ. 2C'om'yo' na jnda nquiu'yo' meiⁿquia nn'aⁿ cha'xjeⁿ Cristo ty'oom na candya' ts'oom jaa, ndo' tquiaañê na tueeⁿ'eⁿ cwentaaya. Ndo' na ljo' s'aaⁿ s'aana' ntyjii Ty'o̱o̱ts'om ñ'eⁿñê cha'cwijom catsmaⁿ na cwila'cuee' nn'aⁿ judíos cha nntseit'maⁿ ts'oom joona jnaaⁿna. Manc'e jo' chii tioo na jeeⁿ tjawee' ntyjii Ty'o̱o̱ts'om ñ'eⁿñê cha'cwijom cwii jndye cachi. 3Sa̱a̱ quii'ntaaⁿ' 'o na cwiluiindyo' nn'aⁿ cwentaa' Ty'o̱o̱ts'om ticatsona' meiⁿ cwe' na nlaneiⁿ'yo' ñ'oom cantyja 'naaⁿ' na cwe' nnc'oomya ts'aⁿ ñ'eⁿ x'iaa' ndo' cha'tso nnom ñ'oomtia, oo aa queeⁿ ts'om ts'aⁿ na ñe'cwityañê. 4Ticaty'iomna' na nlaneiⁿ'yo' meiⁿquia nnom ñ'oom ntjeiⁿ oo ñ'oom wi', oo ñ'omjnaaⁿ' na cwila'neiⁿ nn'aⁿ. Nchii jo' na nl'a'yo'. 'O cjaañjoom' n'om'yo' cwii cwii nnom na cantyja 'naaⁿ joo jo' nñe'quia'yo' na quianl'uaa' Ty'o̱o̱ts'om. 5Ee manquiu'yo' na juu ts'aⁿ na cwe' nnc'oomya ñequio x'iaa' oo na nntseiqueeⁿ ts'om na ñe'cwityañe, jo' jo' matseijomna' cha'na quia na matseit'maaⁿ'ñe ts'aⁿ cwii na cwe' nn'aⁿ nl'a, ndo' na ljo' nntseicu'na' na nncjaaquiee' tsaⁿ'ñeeⁿ cantyja na matsa̱'ntjom Cristo ñ'eⁿ Ty'o̱o̱ts'om. 6Meiⁿcwii ts'aⁿ tinquio'nn'aⁿ'yo' na nndu'yo' ñ'oom ntjeiⁿ nnom, ee macwe' jnaaⁿ' jo' juu na t'maⁿ nntseiw'ii Ty'o̱o̱ts'om nnt'uiina' nn'aⁿ na tilañ'oom'ndyena chiuu na matseicañeeⁿ joona. 7'O til'a'yo' cha'xjeⁿ na cwil'ana. 8Ee 'o jnda̱ ñet'om'yo' cantyja 'naaⁿ' na jaaⁿñe sa̱a̱ je' na jnda̱ seitjoom'na' 'o ñequio Ta Jesucristo, c'om'yo' cantyja 'naaⁿ' naxueeñe, 9ee juu naxueeñe quia na matseixueeñena' naquii' ts'om ts'aⁿ, mach'eena' na yats'aⁿñê, xcwe mach'eeⁿ ndo' mayom'm ñ'oom na nntseineiiⁿ. 10Cala'jnda̱'yo' na nntsawi'naⁿ'yo' na nl'a'yo' cha'tso yuu na macjaawee' ntyjii Ta Jesús ñ'eⁿndyo'. 11Ticala'jomndyo' ñequio ljo' na tjaa yuu l'ue na cwil'a nn'aⁿ na m'aⁿ cantyja 'naaⁿ' na jaaⁿñe. 'O cala'cano̱o̱ⁿ'yo' na tixcwe ljo' cwil'ana. 12Ee mach'eena' na jnaaⁿ' ts'aⁿ na nntseineiⁿ ljo' na cwe' nty'iu cwil'a naⁿ'ñeeⁿ, 13sa̱a̱ quia na jnda̱ seicano̱o̱ⁿ naxueeñe cha'tso ljo' na cwe' nty'iu cwiluii, quia jo' cwiwitquioo'ya. Ee juu naxuee matseicano̱o̱ⁿna' cha'tsoñ'eⁿ ljo' na wanty'iuu' niom. 14Cantyja 'naaⁿ' luaa', luaa matsona': Calcwi' 'u na watsu', quicantyja' na wa' qui'ntaaⁿ l'oo cha na nñequiaa Cristo na xuee nnc'oom'. 15Cantyja 'naaⁿ' nmeiⁿ' cal'andyo' cwenta cantyja chiuu waa na tsam'aⁿ'yo'. Tinc'om'yo' na cwe' tijndo̱'to n'om'yo', 'o c'om'yo' na jndo̱'ya n'om'yo'. 16Jo' chii queⁿndyo' na nl'a'yo' yuu na maty'iomyana'. Meiⁿ tila'catsuu'yo' xuee 'naⁿ'yo' na cwe' chutindyo, ee cwii cwii xuee jaawiwi'ti. 17Til'a'yo' cwii nnom na cwe' nl'a'to'yo', cala'no̱ⁿ'ya'yo' ljo' l'ue ts'om Ta Ty'o̱o̱ts'om na nl'a'yo'. 18Tinc'om'yo' na candye'yo', ee na luaa' nl'a'yo' wjaachuna' 'o na nntsuundyo', 'o c'om'yo' na too'ndyo' ñ'eⁿ Espíritu Santo. 19Cala'naⁿ'yo' ñ'oom na cho salmos na nndye'yo' ñ'eⁿ nc'iaa'yo' ndo' cata'yo' cha'tso nnom na ya nnta ts'aⁿ na cwila't'maaⁿ'ndyo' Ta Ty'o̱o̱ts'om ñequio na xcwee'ya n'om'yo'. 20Ñequii'cheⁿ quia'yo' na quianl'uaa' Tsotya̱a̱ya Ty'o̱o̱ts'om cantyja cha'tsoti na matio'ñaaⁿñê 'o ñequio xuee' Taya Jesucristo. 21Catue'ndyo' cje'yo' nda̱a̱ nc'iaa'yo' na cwila'yu' nc'e na t'maⁿñe Ty'o̱o̱ts'om nquiu'yo'. 22'O yolcu na m'aⁿ s'aa'yo' cal'a'yo' ljo' na l'ue n'omna cha'cwijom cwindye'ntjom'yo' nnom nquii Ta Jesucristo. 23Ee tsaⁿs'a cwiluiiñê xqueⁿ scoom'm, cha'xjeⁿ Cristo cwiluiiñê xqueⁿ tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ ndo' na macwji'n'maaⁿñê tmaaⁿ'ñeeⁿ, ee cwiluiiñena' seiiⁿ'eⁿ, 24ndo' cha'xjeⁿ t'maaⁿ' nn'aⁿ na cwila'yu' maju'ñecje nnom Cristo, maluaa' macaⁿna' na joo yolcu na jnda̱ t'unco catuee'ndyecjena nda̱a̱ s'aana. 25Naⁿnom na m'aⁿ lcuu c'omna na jnda nquiuna joo cha'xjeⁿ Cristo ty'oom na candya' ts'oom tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ ndo' na tquiaañê na tueeⁿ'eⁿ cwentaana. 26Luaa' s'aaⁿ cha na nntseixmaⁿ tmaaⁿ'ñeeⁿ cwentaa' Ty'o̱o̱ts'om ndo' tqueⁿ ljoom'm juuna' quia na teits'oomndyena ndo' ñequio na tyondyena ñ'oom'm, 27cha nñequiaa cheⁿnqueⁿ tmaaⁿ'ñeeⁿ nnoom na neiⁿncoo' caxuee tseixmaⁿna', na tjaa yuu na cwajndii cantyja 'naaⁿ'na' meiⁿ tjaa'naⁿ na cantseiiⁿ'na' meiⁿ tjaa cwiicheⁿ na nljei' na ticuaaya cantyja 'naaⁿ'na', na ñequii'cheⁿ tseixmaⁿna' cwentaa' Ty'o̱o̱ts'om ndo' canda̱a̱'ñ'eⁿ matseixmaⁿna' cwentaaⁿ'aⁿ. 28Maluaa' waa na matsona' na c'oom tsaⁿs'a na wi' ts'oom scoom'm cha'xjeⁿ jnda ntyjeeⁿ seiiⁿ'eⁿ. Ee ts'aⁿ na wi' ts'om scuu' ma'mo̱ⁿ na jnda ntyjiiñe cheⁿnquii. 29Ee tjaa 'ñeeⁿ quich'ee na jndoo'ñe cheⁿnquii. Macwaaⁿ'aⁿ nantquie cha nnc'oom na yaaⁿ'aⁿ. Ndo' cha'xjeⁿ Cristo mach'eeⁿ cwenta jaa tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ, maluaa' matseijomna' na cateix'ee ts'aⁿ scoom'm. 30Ee jaa tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ, cwiluiindyo̱ seii' Cristo na cha'waañê. Ndo' cwii cwiindyo̱ matseijomna' cwii cwii nnom na matseicañjoom'na' jom. 31"Jo' chii tsaⁿs'a n'ñeeⁿ tsotyeeⁿ tsoñeeⁿ cha na nntseitjoom'na' jom ñ'eⁿ scoom'm ndo' wendyena nla'xmaⁿna ñecwii ts'aⁿ." 32Jeeⁿ t'maⁿ matseixmaⁿ ñ'oomwaa' na jeeⁿ wanty'iuu' waana'. Sa̱a̱ ja matseijoom'ndyo̱ ñ'oommeiⁿ' cantyja 'naaⁿ' Cristo ñequio tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. 33Sa̱a̱ ñ'oom na macanda̱, cwii ndo' cwiindyo' 'o c'oom na jnda ntyjii scuu' cha'xjeⁿ na jnda ntyjiiñe cheⁿnquii ndo' mati 'o naⁿlcu cala'l'uee'ndyo' s'aa'yo'.
Efesios 5


24Ndo' t'om ñ'oom cantyja 'naaⁿ'aⁿ cha'waa ndyuaa Siria. Naⁿ'ñeeⁿ tquiochona cha'tso nn'aⁿwii na m'aaⁿ na cwitjoom jndye nnom ntycu ñequio na maquiina' joo. Mati ñ'eeⁿ nn'aⁿ na cwilei'cho jndyetia joo, ñ'eeⁿ nn'aⁿ na maleiñ'oom tycuwee', ndo' ñ'eeⁿ nn'aⁿ na cwitjoom tycutqueeⁿ. Sein'maaⁿ joona.
Mateo 4:24
FREE!
One App.
1350 Languages.